Mesopotamia: Tamadun Tertua Bangsa Manusia

Mesopotamia membawa maksud ‘tanah di antara dua sungai’. Ia merupakan sebuah rantau yang luas, terbentang di antara Sungai tigris dan Sungai Furat di mana ketamadunan muncul di sana pada lebih 7000 tahun lalu. Penguasa pertamanya, bangsa Sumeria, menubuhkan sebuah sistem penulisan yang cukup maju, budaya seni dan seni bina yang amat mengagumkan, di samping ilmu astronomi dan matematik yang agak terkehadapan. Bangsa Akkadia kemudiannya menyusuli bangsa Sumeria, menyerap kebudayaan mereka, menghasilkan bahasa mereka tersendiri, lalu membina empayar pertama di dunia.

Wilayah Mesopotamia merangkumi Iraq, Kuwait, Syria Timur, bahagian tenggara Turki, dan sebahagian sempadan Turki-Syria dan Iraq-Iran moden. Rantau tersebut memenuhi kawasan yang dikenali oleh sejarahwan sebagai ‘Hilal Subur’.

Keadaan bumi di Hilal Subur, yang juga merangkumi pantai Levantine, sempadan Iran-Iraq moden dan sebahagiannya menempatkan tapak purba penting seperti Gobekli Tepe dan Jericho, menjadikannya sebagai sebuah rantau yang ideal untuk aktiviti pertanian. Kesemua lapan tanaman ‘asas’ dalam pertanian di zaman Neolitik (iaitu gandum emmer. Barli, flaks (biji rami), einkorn, kacang pis, lentil, kacang kuda, dan vetch pahit) tumbuh dengan banyak di sana, bersama haiwan-haiwan ternakan (seperti khinzir, biri-biri, lembu dan kambing) dan kuda-kuda tunggangan.

Bangsa Sumeria adalah yang pertama menguasai Mesopotamia dan merupakan sebahagian daripada kelompok petani terawal yang dikenali dalam sejarah. Mereka mula menghuni perkampungan di rantau berkenaan sekitar tahun 8000SM. Bermula daripada petempatan yang sederhana, mereka kemudiannya berkembang menjadi sebuah tamadun berskala besar yang pertama di dunia. Legasi Mesopotamia antara lain adalah sistem pentadbiran dan keagamaan yang tersusun, pengorganisasian strategi peperangan, asas kepada enam cara memantau masa yang kita ketahui sehingga kini, dan juga kesusasteraan.

Keruntuhan tamadun di Mesopotamia berlaku pada tahun 539SM apabila Babylon tumbang di tangan Empayar Achaemenid sekaligus menamatkan pertumbuhan budaya dan inovasi Mesopotamia yang berlangsung selama ribuan tahun.

DARIPADA KAMPUNG-KAMPUNG KECIL MENJADI BANDAR-BANDAR BESAR

Tedapat beberapa detik di dalam sejarah manusia yang menandakan titik-titik signifikan dalam perkembangan fizikal, tabiat mahupun budaya manusia – seperti perkembangan manusia dalam cara berjalan, belajar menggunakan dan menghasilkan api, serta alat-alat kemudahan, malah bercakap. Kesemua ini adalah sebahagian daripada pencapaian awal dalam sejarah manusia. Namun, salah satu loncatan besar yang dilakukan oleh nenek-moyang kita adalah berkembang daripada gaya hidup yang tidak stabil sebagai nomad (pemburu-pengumpul hasil hutan) menjadi kelompok penetap yang hidup di dalam kediaman kekal.

Gaya hidup seperti ini memerlukan dan membolehkan mereka membina bangunan-bangunan yang bersifat lebih kekal. Gudang untuk menyimpan bekalan bijirin, dan rumah untuk haiwan-haiwan ternakan juga perlu dibangunkan. Begitu juga kediaman manusia.Keadaan di rantau Mesopotamia sangat sesuai untuk melakukan perubahan ini. Kepelbagaian dan kuantiti haiwan yang terdapat di Mesopotamia memungkinkan masyarakat di sana untuk tidak lagi menggembala gerombolan haiwan steppe ke sana-sini ketika mereka bermigrasi. Tumbuh-tumbuhan seperti bijirin, gandum dan kekacang di Hilal Subur boleh disemai dan dituai dengan kuantiti yang cukup banyak sehingga ia boleh disimpan dan menyediakan kelangsungan hidup selama berbulan-bulan terutama ketika musim sejuk.

Memandangkan haiwan dan tuaian menjadi elemen yang penting dalam kehidupan manusia, penghasilan pun semakin berkembang dan populasi manusia juga meningkat, sesuai dengan keupayaan mereka untuk menampung kehidupan dengan lebih jitu. Kampung-kampung mula bergabung atau berkembang secara alami seiring peredaran masa, sehingga ia kemudiannya berkembang menjadi sebuah kota atau bandar.

PEMBANGUNAN BUDAYA

Masyarakat Mesopotamia bukanlah masyarakat pertama yang mempunyai budaya tersendiri yang menonjol. Masyarakat Paleolitik di bahagian utara Eropah turut mewariskan hasil seni yang cukup mengagumkan seperti lukisan gua, ukiran Venus dan perhiasan peribadi seperti manik gading. Dengan kelebihan masa yang dipunyai oleh masyarakat Mesopotamia, budaya dan kemahiran mereka berupaya untuk berkembang dengan lebih jauh berbanding pada tempoh-tempoh sebelumnya, sehingga ia mencapai tahap yang jauh lebih terkehadapan.

Di kala ukiran-ukiran Venus yang dihasilkan oleh masyarakat Paleolitik di bahagian utara Eropah secara relatifnya bersifat ringkas, patung-patung dan ukiran-ukiran yang dihasilkan di Mesopotamia jauh lebih terperinci dan sangat indah. Sebuah koleksi sekitar 27 buah patung yang menggambarkan Gudeo, seorang pemerintah di sebuah kota Mesopotamia purba ditemui di bahagian selatan rantau tersebut.

Patung tersebut memberikan gambaran yang realistik terhadap individu sebenar, dengan perincian seperti kedukan pada fabrik pakaiannya menunjukkan betapa tingginya kemahiran tukang-tukang ukir Mesopotamia. Hasil seni Mesopotamia boleh dibandingkan dengan hasil seni di Mesir Purba dari segi kerumitan dan nilai kemewahan. Meterai-Meterai Silinder dan pasu Uruk yang diukir indah merupakan antara contoh utama yang menunjukkan betapa hasil seni masyarakat Mesopotamia merupakan suatu perkara yang umum dan menjadi kebiasaan dalam kehidupan seharian mereka.

PENTADBIRAN TAMADUN MESOPOTAMIA

Walaupun budaya Sumeria merupakan budaya yang utama di rantau berkenaan, hasil-hasil seni di rumah mereka bersifat ringkas dan masyarakat mereka pun menghiasi diri dengan barangan kemas. Selepas Mesopotamia dikuasi oleh Assyria, nilai kesenian mereka menjadi lebih mewah. Hasil-hasil seni awam berskala besar dihasilkan dan mereka dikenali secara khusus sebagai masyarakat yang mengukir relif-relif batu yang menggambarkan babak peperangan mahupun perburuan. Walaupun kebanyakan relif tersebut sudah pun hilang, terdapat sejumlah hasil seni berkenaan yang tersimpan rapi di Muzium British dan ianya sangat menakjubkan untuk disaksikan walau pada masa moden seperti hari ini.

Sebaik sahaja populasi bertambah dengan pesat, hadir keperluan untuk membentuk kepimpinan yang lebih kuat. Masyarakat memerlukan perlindungan dan pengagihan bekalan makanan dan sumber perlu dijalankan dengan lebih teratur. Tuntutan terhadap kewujudan undang-undang, pengorganisasian tenaga manusia, perwakilan masyarakat ketika menjalankan perdagangan antara bandar, dan banyak lagi keperluan lain mula timbul.

Pada mulanya, keperluan seperti ini dipenuhi oleh kelas paderi yang merupakan figura berpengaruh dalam kalangan masyarakat berikutan peranan yang mereka mainkan dalam hal keagamaan. Kelas paderi adalah kelompok yang menjadi pengantara antara dunia manusia dan dunia dewa, instrumen yang dipercayai membantu melindungi ternakan dan menjamin tumbuhan dapat dituai dengan jaya. Berikutan keperluan terhadap pentadbiran yang lebih tersusun semakin meningkat, kelas paderi mengisi lompong tersebut.

Seiring peredaran masa, kota-kota yang berkembang pesat memerlukan pengorganisasian lebih lanjut dan pemimpin yang bersifat lebih sekular muncul dan bergabung dengan kelas paderi dalam mentadbir kota, dan secara khusus menguruskan hal pembahagian tenaga manusia. Pemimpin sekular tertinggi dipanggil sebagai ‘lugal’ dan peranannya kemudian meningkat menjadi monarki yang berkuasa dan berpengaruh penuh.

Mesopotamia kemudiannya berevolusi menjadi negara-negara kota semasa berada di bawah pemerintahan Sumeria. Setiap kota diperintah oleh seorang raja yang tersendiri, dengan masing-masing saling bekerjasama antara satu sama lain. Mereka memerlukan sebuah sistem pentadbiran yang kompleks untuk membantu dalam menguruskan hal-hal dalaman kota, hal-hal percukaian dan juga hal-hal perekodan yang diperlukan untuk melancar dan menyepadukan segala urusan di setiap negara kota.

TAMADUN MESOPOTAMIA MENCIPTA KUNEIFORM

Mentadbir dan memajukan rangkaian bandar yang sebegitu kompleks dan mengadakan hubungan-hubungan perdagangan jarak-jauh membawa maksud sebuah lagi loncatan yang besar dalam perkembangan sejarah manusia perlu dilakukan – situasi sebegini merupakan pemangkin yang membawa kepada penghasilan sistem penulisan.

Masyarakat Mesopotamia memiliki bentuk penulisan yang tersendiri, dipanggil sebagai kuneiform yang pertama kali digunakan sekitar 4000SM oleh bangsa Sumeria. Nama kuneiform membawa maksud ‘berbentuk baji’ yang diambil bersempena bentuk simbol-simbolnya yang menonjol, yang dihasilkan dengan cara menggores sejenis jarum (stylus) pada kepingan tanah liat.

Walaupun pada awalnya sistem tulisan kuneiform hanya diajarkan kepada beberapa orang jurutulis tertentu, terdapat bukti yang mengisyaratkan bahawa kecelikan huruf tersebar secara meluas di Mesopotamia selepas zaman pemerintahan pemerintah Akkadia yang ulung, bernama Sargon. Pada waktu itu, penggunaan kuneiform menjadi suatu kebiasaan dalam masyarakat. Ketika itu juga wujud perpustakaan awam di kota Babylon dan kaum lelaki mahupun wanita diajar membaca dan menulis.

Walaupun teks kuneiform yang terselamat sehingga ke hari ini kebanyakannya meliputi subjek pragmatik seperti urusan perdagangan yang dilakukan oleh tamadun tersebut, terdapat juga teks-teks fiksyen. Antara yang paling masyhur adalah Epik Gilgamesh – sebuah hikayat yang sangat terkenal dan diwarisi selama ribuan tahun. Ia masih dibaca dan dihayati oleh orang ramai sehingga ke hari ini.

EMPAYAR AKKADIA DAN SARGON AGUNG

Walaupun tamadun awal di Mesopotamia ditubuhkan oleh bangsa Sumeria, mereka kemudiannya ditakluk oleh Empayar Akkadia. Empayar ini ditubuhkan oleh Sargon, seorang lelaki yang latar belakangnya tidak banyak diketahui oleh sejarahwan. Beliau meyakini bahawa dirinya adalah putera kepada seorang paderi wanita. Namun, identiti bapanya sama sekali tidak dapat dipastikan.

Selain menguasai Mesopotamia, beliau juga berupaya menakluk sebahagian Syria, Iran, Kuwait, Jordan, Turki dan sebilangan ilmuwan turut mempercayai bahawa Cyprus pernah jatuh ke tangannya. Beliau dianggap sebagai pemerintah yang menubuhkan empayar pertama di dunia. Beliau mangkat pada tahun 2279SM, selepas 56 tahun memerintah dan kedudukannya itu digantikan oleh puteranya, Rimush.

Sesudah kemangkatannya, Sargon diangkat ke status yang setara dengan dewa. Beliau dikenali sebagai Sargon Agung dan sejumlah legenda dihasilkan dalam rangka menceritakan segala pencapaian dan kejayaan yang pernah dikecapinya.

Di bawah pemerintahan bangsa Akkadia, Mesopotamia mengecapi sejumlah pencapaian yang signifikan. Banyak rangkaian jalan dibina yang menghubungkan antara satu bandar dengan bandar yang lain. Sistem pengeposan turut diwujudkan sebagai susulan daripada tingginya tahap kecelikan dan kuatnya hubungan antara bandar di zaman pemerintahan Akkadia. Malahan, beberapa penambahbaikan dalam teknik pertanian turut sempat disumbangkan oleh dinasti berkenaan.

Takhta Akkadia kemudiannya diwariskan daripada Rimush kepada saudaranya, Manishtushu dan kemudian diserahkan kepada putera Manishtushu yang bernama Naram-sin. Naram-sin mangkat setelah 110 tahun semenjak datuknya menaiki takhta. Kemangkatannya itu menandakan pengakhiran buat dinasti empayar pertama dunia lantaran ia tumbang ke tangan Amori sebagai akibat daripada siri pemberontakan dan kebuluran.

Kekayaan diraih semula, pemberontakan demi pemberontakan ditundukkan dan bangunan-bangunan menakjubkan seperti Kuil Ishtar di Nineveh didirikan. Akkadia membantu melonjakkan lagi kebudayaan Mesopotamia dari tahap ‘mengagumkan’ kepada tahap ‘legenda’.

UNDANG-UNDANG MESOPOTAMIA – MATA DIBALAS MATA DAN PEMERINTAHAN AMORI

Satu lagi perkara yang diasaskan oleh Mesopotamia adalah kod undang-undang. Raja Amori yang bernama Hammurabi secara rasminya menggunakan Kod Undang-Undang yang digubal olehnya pada tahun 1772SM. Undang-undang tersebut direka supaya sesuai untuk dikenakan ke atas seluruh rakyat Mesopotamia. Mereka memiliki kepelbagaian gaya hidup dan kepercayaan, justeru penting untuk kod undang-undang tersebut bersifat ringkas, spesifik dan mudah difahami. Undang-undang yang perlu difahami dan dipatuhi oleh suri-suri rumah yang menetap di bandar adalah undang-undang yang sama perlu dipatuhi oleh petani-petani di kampung.

Undang-undang yang paling masyhur yang terkandung di dalam Kod Hammurabi adalah prinsip ‘mata dibalas mata’ yang pada masa itu penggunaannya benar-benar bersifat literal. Undang-undang ini direka untuk menghindarkan berlakunya pergaduhan fizikal. Sesiapa sahaja yang mencederakan individu lain dalam sesebuah pergaduhan akan dicacatkan, atau bahkan dibunuh.

Kelompok masyarakat di kawasan-kawasan berbeza di Mesopotamia sememangnya sering bergaduh antara satu sama lain selama ratusan tahun. Lantaran itu, undang-undang ini bertujuan untuk menamatkan pertumpahan darah yang kerap tercetus, yang kebiasaannya mengakibatkan permasalahan di Mesopotamia. Walaupun Kod Undang-Undang ini kelihatan barbarik atau kejam, akan tetapi Hammurabi juga menggubal prinsip di mana seseorang itu tidak akan dianggap bersalah melainkan setelah kesalahannya itu dibuktikan.

EMPAYAR ASSYRIA

Ramai sejarahwan dan ahli arkeologi menganggap Empayar Assyria sebagai empayar tamadun Mesopotamia yang paling hebat. Empayar ini besar dari segi saiznya dan efisien pula pentadbirannya, di samping dominan dalam medan peperangan. Tapaknya terletak di bahagian utara Mesopotamia, tepatnya di bandar Ashur. Runtuhan-runtuhan yang ditemukan di tapak berkenaan mengisyaratkan bahawa kota tersebut ditubuhkan sekitar tahun 1900SM. Namun, lokasi tersebut berkemungkinan telah pun dihuni jauh lebih awal berbanding tarikh itu. Bandar itu merupakan pusat perdagangan yang maju dan kekayaannya yang menimbun memaksudkan bahawa kota tersebut merupakan adalah suatu kuasa yang sangat berpengaruh. Upayanya untuk berkembang juga bukan calang-calang.

Pemerintahan bangsa Assyria berlangsung selama ratusan tahun, dengan kehadiran gangguan oleh dinasti-dinasti lain pada tempoh-tempoh tertentu. Namun, kuasa dan pengaruh yang dipegang oleh bangsa Assyria dan kota Ashur menandakan bahawa mereka berupaya untuk merebut kembali kuasa walau menerima asakan-asakan sedemikian.

Pemerintahan akhir bangsa Assyria ke atas Mesopotamia dikenali pada hari ini sebagai era Neo-Assyria. Era ini menandakan peralihan Mesopotamia dari Zaman Gangsa ke Zaman Besi. Penggunaan teknologi maju seperti senjata-senjata besi dalam kalangan masyarakat Assyria memberikan mereka kelebihan yang besar dalam pertempuran melawan masyarakat yang menggunakan senjata gangsa, yang jauh lebih lemah.

Senjata-senjata yang diperbuat daripada besi dan pasukan tentera yang cukup terlatih menjadi faktor yang membuatkan mereka mustahil untuk ditewaskan, sekaligus mendorong empayar tersebut untuk tersebar lebih jauh. Mereka turut menggunakan pedati perang, mesin pengepungan dan sejumlah kemudahan seperti tangga untuk memanjat tembok pertahanan kota musuh.

Walau bagaimanapun, mereka tidak hanya sekadar pakar perang dan bangsa penakluk. Kesanggupan mereka untuk melibatkan dan menyerap aspek kebudayaan yang mereka serang memaksudkan bahawa kesenian, perubatan dan pendidikan mereka sangat maju. Raja Assyria yang bernama Sennacherib memindahkan ibu kota Mesopotamia ke Nineveh dan kemudian membina istana yang mewah, dilengkapi kebun-kebun yang membuatkannya seperti Taman Tergantung.

DUNIA KEAGAMAAN TAMADUN MESOPOTAMIA

Cucu Sennacherib iaitu Ashurbanipal juga merupakan raja Assyria yang agung, raja terakhir mereka. Kerajaannya sangat kaya sampaikan golongan artisan banyak menghasilkan artifak dan perhiasan yang mengagumkan. Ashurbanipal sendiri adalah seorang pemimpin yang kejam, namun sangat bijaksana. Beliau meghimpunkan perpustakaan besar yang menyimpan banyak teks-teks kuneiform. Namun, pemerintahan Ashurbanipal berakhir berlangsung selama 42 tahun apabila kota-kota pemerintahannya mula memberontak menentang cukai tinggi yang dikenakan ke atas mereka. Hakikatnya, cukai tersebut adalah bertujuan untuk menampungkan kos pentadbiran empayar yang besar.

Dengan kekayaan sejarah dan percampuran budaya seperti yang diceritakan di atas, dunia Mesopotamia sememangnya sebuah dunia yang mengagumkan. Kepentingan agama bagi empayarnya tidak pernah luntur signifikasinya. Agama dianggap sebagai hati bagi kehidupan masyarakat Mesopotamia. Mungkin mereka pada awalnya percaya pada kehendak para dewa berupaya untuk menjayakan atau menggagalkan sebarang hasil tuaian atau perburuan. Akan tetapi, kepercayaan ini kemudiannya berkembang menjadi kepercayaan bahawa para dewa memiliki peranan dalam setiap aspek kehidupan.

Mereka menyembah sebuah pantheon yang sangat besar, dengan terdapat di dalamnya ribuan dewata kecil dan sejumlah besar dewata utama. Setiap kota memiliki dewata pelindung yang tersendiri dan setiap situasi mempunyai dewata khusus untuk diseru namanya.

Piramid bertangga seperti binaan-binaan yang dinamakan sebagai ziggurat dibangunkan di bandar-bandar penting sebagai rumah bagi dewata pelindung. Dipuncaknya pula ditempatkan sebuah kuil ataupun altar yang hanya boleh dimasuki oleh golongan paderi atau pegawai keagamaan.

Para paderi baik lelaki mahupun wanita di Mesopotamia mengekalkan kuasa yang mereka pegang selama ribuan tahun, dan mereka dianggap memiliki kuasa atau pengaruh yang setara atau hampir sama seperti raja. Agama memainkan peranan yang penting dalam kehidupan masyarakat Mesopotamia sampaikan mereka memandang kelas paderi sebagai suatu kelas yang sangat mulia.

Mereka adalah penjaga kuil dan ziggurat, dan takdir sesebuah kota bergantung pada peranan golongan paderi yang menyenangkan para dewa. Seperti dalam kebanyakan budaya di zaman awal, golongan paderi ini juga turut berkhidmat sebagai tukang penyembuh yang menawarkan rawatan praktikal mahupun spiritual.

Mesopotamia sememangnya adalah sebuah tamadun yang sangat mengagumkan, atas faktor yang tidak terhitung banyaknya. Bermula daripada kemajuan teknologi sehinggalah perkenalan sistem tulisan yang kompleks serta kebudayaan yang kekal selama ribuan tahun lamanya.

Tamadun ini masih memesonakan ramai orang pada hari ini – runtuhan bangunannya dan artifak peninggalannya yang terselamat dan terpelihara rapi buat tempoh yang panjang begitu indah lagi signifikan dari sudut sejarah dan berupaya menggamit perhatian masyarakat sedunia. Segala pencapaian yang mereka lakukan menunjukkan kepada kita betapa pentingnya perkembangan gaya hidup manusia daripada hidup sebagai pemburu-pengumpul (hasil hutan) kepada hidup yang berorientasikan pertanian.

TERJEMAHAN:

Sarah P Young. (8 Julai 2019). Ancient Mesopotamia and the Rise of Civilization. Ancient Origins. https://www.ancient-origins.net/ancient-places-asia/mesopotamia-0012257


Romulus Dan Remus: Mitologi Berdirinya Tamadun Rom

Lihat pada logo
kelab bola sepak AS Roma. Ada rahsia pada kelab bola sepak yang berpangkalan di
Itali itu. Dari mana datangnya lambang seekor serigala bersama dengan dua orang
bayi kecil yang sedang menyusu dirinya? Tentunya, ia dapat dijejak sehingga
2700 tahun yang lalu, tentang legenda sepasang kembar yang dibuang oleh seorang
raja kejam yang bernama Amulius. Tarikh yang lebih tepat adalah sekitar 770 SM,
sebuah legenda pasangan kembar dibesarkan serigala yang mengasaskan salah
sebuah tamadun paling agung dalam sejarah.

Amulius merupakan
seorang raja yang menaiki takhta selepas menggulingkan Nimitor daripada takhta
sebuah negara kota bernama Alba Longa. Selepas berjaya melaksanakannya, Amulius
telah menghapuskan keturunan lelaki Nimitor bagi mengelakkan sebarang usaha
untuk menjatuhkannya, manakala anak gadis Nimitor yang masih dara dihantar
menjadi Perawan Vestal, seorang pendeta wanita untuk penyembahan Dewi Vista dan
bertanggungjawab memastikan api suci dikuil Vista masih lagi bernyala. Namun,
syarat utama untuk menjadi Vesta Virgins, seperti namanya juga, harus
mengangkat sumpah untuk tidak terlibat dengan perkahwinan atau hubungan seks.

Namun, dipendekkan
cerita anak gadis Nimitor iaitu Rhea
Silvia telah didapati mengandung. Ada pelbagai kisah disebalik mengandungnya
puteri raja ini. Antaranya ialah kisah bagaimana dia dirogol oleh orang asing,
atau bagaimana dia ditiduri oleh Dewa Perang rom bernama Mars, atau juga Dewa
Hercules yang telah membuntingkannya. Anak yang sedang hidup dalam perut ibu
baru itu rupa-rupanya pasangan kembar yang akan diberi nama Romulus dan Remus.
Khabar angin mengenai nyawa baru yang sedang hidup dalam rahim Rhea Silvia ini
telah mengundang murka Amulius.

Romulus dan Remus
yang masih menyusu susu badan ibunya itu diarahkan untuk dilontarkan ke dalam
Sungai Tiberius sebelum diselamatkan oleh serigala jadian. Kembar bayi ini
sempat disusukan manakala diberi makanan oleh seekor Burung Raja Udang.
Akhirnya, mereka berdua ditemui oleh pasangan pengembala kambing, Faustulus dan
isterinya Acca Larentia, yang kemudiannya membesarkan pasangan kembar itu
sehingga dewasa. Pekerjaan Romulus dan Remus adalah bermula sebagai seorang
pengembala kambing, mewarisi pekerjaan ayah angkat mereka.

Diceritakan pada
suatu hari, ketika mereka sedang kusyuk menjaga kambing-kambing mereka, mereka
tersempak dengan para pengembala Raja Amulius. Pergaduhan tercetus antara
mereka yang berhasil dengan Remus ditangkap dan dibawa menghadap Raja Amulius.
Raja zalim ini tidak mengetahui bahawa Remus dan Romulus ialah anak Rhea Silvia
yang telah dijatuhkan hukuman mati di Sungai Tiberius suatu masa dahulu. Dalam
kepalanya, pasangan kembar itu sudah lama mati. Romulus pula telah mengumpulkan
rakan-rakan pengembalanya yang lain, lalu mengetuai misi menyelamatkan adik
lelakinya yang juga berakhir dengan kematian Raja Amulius. Pada waktu itu,
penduduk Alba Longa telah menjemput Romulius dan Remus menjadi raja baru
mereka, namun permintaan itu ditolak oleh pasangan kembar ini. Sebaliknya,
mereka telah menabalkan Nimitor semula menjadi raja.

Pasangan kembar ini
sebenarnya memasang impian untuk membina kota mereka tersendiri. Lokasi sasaran
mereka ialah tempat mereka ditemukan oleh serigala jadian pada ketika mereka
masih bayi. Disinilah pasangan kembar ini mula bertengkar antara mereka tentang
lokasi yang paling sesuai untuk membuka kota mereka. Romulus mengimpikan untuk
membina kota di atas puncak Bukit Palatine manakala Remus pula memilih Bukit
Aventine. Persengketaan mereka berakhir dengan Romulus telah membunuh Remus.
Kematian Remus telah disusuli dengan tertubuhnya Kota Rom pada sekitar 753 SM.

Untuk menarik orang
menjadi sebahagian daripada populasi, Rom telah menjadi tempat kepada para
buangan untuk tinggal dan membangunkan kota baru itu bersama-sama. Namun,
selepas beberapa ketika penubuhan Kota Rom, mereka mendapati bahawa Rom
kekurangan wargakota wanita. Untuk mengisi kekosongan itu, wanita di kota yang
berhampiran mereka iaitu Sabine menjadi sasaran utama. Namun, permintaan Rom
kepada perempuan Sabine ini ditolak mentah-mentah, memaksa Rom merencanakan
sebuah rancangan licik.

Romulus telah mengadakan
pesta jamuan di Rom. Yang dijemputnya ketika itu ialah seluruh penduduk Sabine
untuk bergembira dengan tarian, arak dan makanan. Pada ketika laki-laki Sabine
sedang ralit bergembira dengan pesta, pada ketika itulah wanita-wanita Sabine
diculik oleh lelaki Rom, lantas dirogol dengan rakusnya. Peristiwa ini digelar
sebagai Perogolan Beramai-Ramai Wanita Sabine. Apa yang berlaku telah
membuatkan para lelaki Sabine pula marah, lantas tercetusnya perang antara dua
negara kota ini, dengan Romulus sendiri memimpin angkatan tentera. Kemenangan
Romulus ini dicatatkan sebagai kemenangan pertama diantara kejayaan demi
kejayaan yang agung dalam peperangan yang bakal dicapai oleh Rom pada masa
hadapan.

Walaupun kalah pada
pertempuran pertama, raja Sabine iaitu Titus Tatius tidak terus menyerah kalah.
Baginda telah mengerahkan tentera Sabine mengepung kota rom di atas Bukit
Capitoline, salah satu daripada 7 buah bukit dalam Rom sendiri. Disinilah kisah
pengkhianat pertama Rom yang pertama terukir. Seorang Perawan Vestal yang
merupakan anak salah seorang komander terkenal Rom telah menawarkan untuk
membuka sendiri pintu ke dalam kota Rom untuk ditukarkan dengan “apa yang
dipakai oleh tentera Sabine di tangan kiri mereka.” Apa yang dimaksudkan oleh
Tarpeia ialah gelang-gelang emas yang disarungkan, namun tentera Sabine telah
melemparkan Tarpeia dengan perisai yang dibawa oleh tangan kiri mereka sehingga
mengundang kematian si gadis itu. Tubuh pengkhianat itu ditolak dari tebing
tinggi di Bukit Capitoline, yang kemudian akan menjadi tradisi untuk mana-mana penjenayah
Rom dihukum bunuh di tempat yang dinamakan Tarpeian Rock. Tarpeia kemudian akan
sinonim dengan gelaran untuk mana-mana pengkhianat Rom.

Dalam masa yang sama, Rom hampir kalah kerana pengkhianatan Tarpeia ini, sehinggalah diselamatkan oleh Dewi Jupiter yang telah mendatangkan air panah yang mendidih lalu dituangkan ke atas bala tentera Sabine. Kegagalan Sabine untuk menakluk Rom telah membawa kepada perjanjian keamanan yang termeterai antara Rom dan Sabine, sambil kedua-dua rajanya memerintah bersama Rom dan Sabine. Sepanjang lima tahun pemerintahan itu, kedua-dua tamadun ini berkongsi antara mereka kebudayaan, kekayaan sehinggalah ke pengetahuan seperti strategi dan taktikal ketenteraan berbeza yang dimiliki oleh mereka berdua.

Namun, kerjasama ini
tamat kerana perbuatan Titus sendiri yang ditangkap memberikan perlindungan
kepada musuh yang telah menjarah negara kota sekutu mereka. Titus telah dibunuh
oleh Romulus, sekaligus membuatkan Romulus menjadi satu-satunya raja Rom.
Romulus dikatakan menghembuskan nafasnya yang terakhir sekitar 717 SM pada usia
53 tahun, dipercayai kerana dibunuh oleh para senator Rom yang tidak berpuas
hati dengan pemerintahannya. Ada pula yang mendakwa bahawa Romulus
menghilangkan dirinya dengan naik ke syurga, lalu menabalkan dirinya sebagai
salah seorang dewa Rom. Mungkin sebab itu terdapat maharaja Rom yang membina
kuil khas untuk Romulus dalam sejarah.

Rujukan: Garcia, B. (2018). Romulus and Remus. Ancient History Encyclopedia. Moore, M. (2007). The Legend Of Romulus And Remus. The Telegraph. Morford, M, Lenardon, R. (1999). Classical Mythology. Oxford University PressSanders, H. (1904). Roman Historical Sources And Institutions. Macmillan.


Dapur Manusia Yang Berusia 790, 000 Tahun

Dapur boleh memainkan peranan penting dalam hubungan kekeluargaan. Bagi sesetengah orang, makan di rumah lebih baik kerana manfaat dari segi kos, kualiti dan ukhwah. Jadi sukar untuk bayang sebuah rumah tanpa dapur. Sekalipun suka makan luar, aktiviti masakan mesti ada juga.

Kalau tengok dalam sejarah, dapur sebenarnya sentiasa berubah mengikut zaman. Jenis dapur popular hari ini ialah elektrik, induction dan gas. Tetapi dulu nenek moyang manusia menggunakan dapur arang (atau sebelumnya dapur kayu).

Hari ini manusia boleh memasak dengan penuh kreatif. Dulu masakan lebih kepada untuk hidup, dengan menggunakan bijirin, sayur-sayuran dan ternakan yang dipelbagaikan melalui perdagangan.

Kehidupan prasejarah ada satu rumusan mudah: kuasai api, kuasai perut. Masakan boleh memudahkan pencernaan dan menggalakkan bersosial. Jadi sejak bila manusia mula memasak?

Sejujurnya soalan ini tiada jawapan konkrit, kerana sains membuat terlalu banyak penemuan yang lebih tua berbanding sebelumnya. Tetapi para saintis mempunyai satu kesimpulan mudah. Manusia sudah memasak sekitar 790,000 tahun dahulu (Smithsonian, 2018). Apa buktinya?

Sekumpulan pakar arkeologi dari Israel telah menemui sesuatu di tebing Sungai Jordan. Sebanyak 50,000 cebisan kayu dan 36,000 serpihan batu diteliti mereka. Tetapi kesan-kesan terb4kar mereka temui hanya didapati di dua tempat sahaja.

Kadar sisa kayu dan batu membuktikan dua tempat itu ialah dapur masakan prasejarah (Randerson, 2004). Tetapi seorang pakar antropologi dari Amerika Syarikat tidak begitu yakin, kerana kesimpulan tersebut dibuat berdasarkan pendapat. Beliau meminta pasukan sedemikian buat satu ujian praktikal.

Namun perkara ini mustahil dibuat selepas kawasan tinggalan prasejarah tersebut dimvsnahkan badan berkuasa saliran. Walau bagaimanapun, penemuan tersebut didapati sangat konsisten dengan kesimpulan-kesimpulan saintifik lain.

Satu lagi bukti di Israel menunjukkan aktiviti masakan lebih daripada 300,000 tahun dahulu. Sekitar 24 kilometer dari Tel Aviv, terletak Gua Qesem yang menyimpan rahsia alam prasejarah.

Di situ seorang pakar arkeologi bernama Ran Barkai menemui sebuah dapur prasejarah yang digunakan manusia mungkin Homo Sapiens (Smith, 2014).

Teknologi spektroskopi infra merah membolehkan mereka lihat sisa tulang halus dalam timbunan abu. Ciri-ciri timbunan ini berlainan untuk dibandingkan dengan unggun api (yang hanya dibuat sekali saja).

Jadi Barkai berpendapat dapur ini bersaiz kecil  dan kerap digunakan bukan untuk barbeku berkumpulan. Penemuan-penemuan ini jelas menunjukkan keunikan spesis dalam manusia prasejarah. Setakat penggunaan peralatan saja belum cukup untuk mengukuhkan hujah tentang akal.

Cimpanzi (Pan Troglodyes) pun boleh guna alat-alat dibuat sendiri untuk mengeluarkan madu, semut atau anai-anai.

Tetapi api menentukan sesuatu spesis itu pintar, apatah lagi jika spesis sedemikian berjaya mengawalnya seperti manusia. Dan sains mempunyai bukti bahawa manusia telah menguasai api sejak sejuta tahun dulu lagi.

Kali ini bukan di Israel, tetapi Afrika Selatan di Gua Wonderwerk atas kerjasama antara Universiti Toronto dan Ibrani. Sisa-sisa halus di satu tempat dalam gua didapati mempunyai unsur abu kayu, tulang haiwan dan alat batu (University of Toronto, 2012).

Kajian Arkeologi Wonderwerk

Penemuan-penemuan sebegini meletakkan tempoh masa antara 300,000 tahun hingga sejuta tahun untuk topik masakan. Apa yang pasti, manusia prasejarah berupaya mendidihkan air untuk melembutkan daging dan ubi. Dan mungkin di Wonderwerk, manusia prasejarah siap membuat barbeku lagi.

Tidak pelik jika satu hari nanti, garisan masa untuk masakan ditolak jauh lagi. Itulah fitrah sains yang boleh diubah berdasarkan kajian fakta terkini. Namun selagi sains tidak menemui spesis bukan manusia yang pintar, bukti-bukti ini jelas mengatakan manusia pandai memasak.

Jadi yang kalian tidak pandai memasak nampaknya kalah pada manusia prasejarah.

RUJUKAN:

Randerson, J. (2004, April 29). Charred remains may be earliest human fires. New Scientist. Retrieved from https://www.newscientist.com/article/dn4944-charred-remains-may-be-earliest-human-fires/

Smith, R. (2014, Januari 29). Oldest Known Hearth Found in Israel Cave. National Geographic. Retrieved from https://www.nationalgeographic.com/news/2014/1/140129-oldest-hearth-israel-cave-new-human-species-discovery-archaeology-science/

Smithsonian. (2018, September 14). Hearths & Shelters. Retrieved from https://humanorigins.si.edu/evidence/behavior/hearths-shelters

University of Toronto. (2012, April 2). Evidence that human ancestors used fire one million years ago. Science Daily. Retrieved from https://www.sciencedaily.com/releases/2012/04/120402162548.htm


Dakwah: Kerja Ustaz Atau Kerja Ummah?

“Eh! Tak nak lah. Saya tak berani nak berdakwah sebab ilmu saya belum cukup.”

“Alaa dekat sini dah ramai ustaz dan ustazah. Biar mereka buat kerja masing-masing. Tak mungkin nak makan gaji buta kan?”

“Saya ni belum jadi alim lagi. Takut perkara yang disampaikan jadi bid’ah pula.”

Situasi yang amat menyayat hati apabila kita amati dengan teliti keadaan umat zaman kini. Pengertian dakwah bukan saja tidak difahami dengan pemahaman yang menyeluruh, malah lebih parah lagi apabila ada sesetengah golongan yang memberikan kata-kata kesat kepada para da’i. Ironinya, mereka merasakan maksiat yang dilakukan ialah halal dan tidak perlu peraturan yang spesifik untuk menidakkan perbuatan ini. Namun jika ada orang yang menasihati ke arah kebaikan, maka mereka ini akan diletakkan 1001 syarat yang ketat untuk ‘melayakkan’ dakwah itu dilakukan.

Perkara ini jelas menjadi kontradiksi dalam ajaran Islam dan Nabi Muhammad SAW serta para sahabat. Dakwah merupakan sunah baginda Nabi Muhammad SAW yang sangat tidak merugikan malah menjamin ‘saham’ kita di akhirat kelak. Namun sayang seribu kali sayang, sunah ini semakin lama semakin ditinggalkan dan dilupakan dek zaman.

PENGERTIAN DAKWAH.

Dakwah secara literalnya membawa erti mengajak. Manakala dari kaca mata istilah syarak pula, beberapa ulama ada menyuarakan padangan mereka antaranya :

Habis, apa yang Allah kata?

Saudara, sangat banyak sebenarnya firman Allah SWT berkait tentang dakwah ini. Antaranya dalam surah al-Imran ayat 104 mafhumnya,

“Dan hendaklah ada dalam kalangan kamu satu kumpulan yang menyeru (dakwah) kepada kebajikan (mengembangkan Islam) dan menyuruh berbuat kebaikan serta menegah kepada segala keburukan. Dan demikian, mereka ialah orang-orang yang berjaya.”

Ada juga disebutkan dalam surah al-Asr ayat 1-5 berkenaan perihal menyeru kepada kebaikan dan bersikap sabar dalam setiap perbuatan.

Jadi, secara kesimpulannya, dakwah dapat dirumuskan bahawa perbuatan ini bukanlah mengajak semata-mata, bahkan juga meliputi usaha membina dan membentuk peribadi masyarakat ke arah Islam dalam usaha merealisasikan pengabdian diri hanya kepada Allah SWT sahaja.

Persoalannya, dapatkah dakwah dapat dijalankan sendirian sedangkan perkara ini melibatkan pembinaan satu tembok besar yang kukuh?

KERJA SIAPA SEBENARNYA?

Berbalik kepada tajuk utama artikel ini. Sebenarnya, dakwah ini kerja siapa? Umat atau cukup setakat ‘Pak Lebai’ yang berserban dan berkopiah? Atau cukup dengan adanya badan-badan berautoriti seperti mufti dan Jabatan Kemajuan Islam Malaysia (JAKIM) sudah dikira lepas tanggungjawab dakwah? Atau, sudah cukup dengan kita menggerakkan jari pada layar sentuh dan papan kekunci gajet kita? Jadi, dakwah ini kerja siapa sebenarnya?

Nabi SAW pernah bersabda, “Apabila telah Nampak secara jelas kejahatan di muka bumi, maka Allah SWT akan menurunkan seksa-Nya kepada penduduk bumi.”

Maka bertanya Aisyah RA, “Walaupun dalam kalangan mereka ada yang mentaati Allah SWT? Maka jawab Nabi Muhammad SAW, “Ya. Tapi kemudian mereka dikembalikan kepada rahmat Allah iaitu syurga.”

Ibnu Hajar Asqolani memberikan pandangannya berkaitan hadis di atas. Beliau berkata,

“Dalam hadis tersebut terdapatnya peringatan dan ancaman yang sangat keras terhadap golongan yang berdiam diri daripada nahi mungkar. Apatah lagi memberikan simpati dan keredaan serta membantu kepada terjadinya perbuatan mungkar tersebut. Sama-sama kita memohon keselamatan kepada Allah.”

Setiap seorang daripada kita sebenarnya tidak terlepas daripada kewajipan dakwah. Masing-masing mempunyai kemampuan dan kelebihan dalam sesuatu perkara untuk mengajak manusia ke arah kebaikan. Tanggungjawab ini tidak sewajarnya dipundakkan kepada ustaz atau syeikh semata-mata. Malahan, setiap individu wajib berusaha melakukan usaha dakwah mengikut kemampuan yang dimiliki.

Tidak kira pangkat mahupun harta, hatta sebagai seorang tukang sapu sampah sekalipun wajib untuk berusaha merealisasikan usaha dan kesinambungan amalan mulia Nabi Muhammad SAW serta para sahabat ini. Andai saja kita masing-masing mendiamkan diri dan berpeluk tubuh, lepas tangan dengan kebobrokan yang terjadi, apa yang bakal berlaku kepada umat akan datang? Islam bagaimana yang ingin kita wariskan?

ALAMAK! AKU TIADA BEKAL!

Untuk pergi mendaki gunung misalnya, kita sudah pasti akan menyediakan pelbagai kelengkapan yang baik, betul? Bermula dengan makanan, pakaian ganti, ubat-ubatan hatta persiapan telefon pintar dan kamera sekalipun, kita akan siapkan dengan sempurna. Sewaktu mendaki gunung, sudah pasti kita akan sangat bersiap siaga dengan segala kemungkinan. Andai ada perkara-perkara yang tidak diingini berlaku seperti kecederaan, kita sudah siap dengan ubat-ubatan yang kita bawa.

Namun, bagaimana sekiranya yang berlaku adalah sebaliknya? Kaki kita tertusuk duri atau kayu sewaktu dalam pendakian ke puncak dan kita tidak membawa kelengkapan atau medical kit yang lengkap. Apa yang bakal berlaku? Mungkin tak perlu untuk diberikan jawapan di sini kerana minda para pembaca di luar sana – bawah alam sedar – sebenarnya sudah pun memprediksi jawapannya, bukan? Ya ; cedera.

Samalah perihalnya dengan berdakwah. Berdakwah merupakan perjalanan pendakian bukan setakat jalan landai yang panjang, bahkan menuju puncak reda Allah yang begitu tinggi darjatnya. Kalau pendakian ke puncak gunung yang setinggi 2000 meter saja pun kita sudah menyediakan kelengkapan yang sangat lengkap, inikan lagi perjalanan akhirat yang berhujung dengan syurga atau neraka. Persiapan tidak sewajarnya umpama melepas batuk di tangga!

Saudaraku sekalian, terlampau banyak persiapan yang digariskan sebagai bekal kepada seorang pengajak kebaikan. Para sahabat dan alim ulama banyak memberikan panduan kepada kita hatta di dalam al-Quran sendiri banyak ayat yang menggariskan cara-cara untuk menjadi seorang pendakwah yang baik. Akhirnya, sebaik-baik contoh dan suri teladan akan berbalik kepada junjungan besar Nabi Muhammad SAW.

Adapun asas-asas lain seperti ilmu fiq, tasawuf, al-Quran, solat dan banyak lagi dapat kita umpamakan sebagai layar-layar kepada bahtera tadi. Kukuh layarnya, maka benarlah arah laluan bahtera tadi. Namun, anda robek sahaja walaupun satu layar, nescaya terombang-ambinglah bahtera tadi pada gelora dan badai yang menggila.

Sirah ini menjadi analogy mudah kepada kita semua. Seorang da’i seharusnya bersungguh-sungguh dan istiqamah dalam setiap kebaikan yang dilakukan di samping tawakal sepenuhnya kepada Allah SWT. Hiraukan segala ludah dan cemuh, hatta Nabi Muhammad SAW sendiri pun sering dituduh, inikan lagi kita yang imannya rapuh. Berusaha sehabis baik dalam menyebarkan kebaikan kerana ganjaran sebenar adalah di syurga kelak.

Sehubungan dengan itu, seorang da’I yang mempunyai kepakaran dalam bidangnya yang tersendiri sudah tentu akan menjadi magnet dan menarik orang lain akan mendekat kepada Islam. Maka, di sinilah jalan ‘perang’ ini terbentang luas untuknya.

Apabila kita sudah mengenal seseorang mad’u, kita akan temui pintu-pintu untuk kita ketuk lalu masuk dengan langkah yang disenangi ke dalam hati penerima dakwah tersebut. Bukannya main terjah saja.

Para da’I seharusnya menguasai kemahiran berkomunikasi dengan baik. Jangan disebabkan kita yang tersilap tutur budi bicara dan tutur katanya mad’u semakin lari dan menjauh daripada Allah SWT dan Islam itu sendiri. Beza orang, beza peribadinya. Beza peribadi, beza susun atur bicaranya.

Banyak lagi sebenarnya bekalan-bekalan yang perlu kita bawa sebagai seorang da’I agar tidak menjadi fitnah kepada dakwah dan Islam yang dibawa. Diingatkan sekali lagi bahawa tugas dakwah ini merupakan kerja umat. Bukan ustaz bukan, juga ‘Pak Lebai’ berserban semata-mata.

CABARAN DAN HALANGAN.

Bencana yang sering menimpa atas setiap diri para da’I ialah sikap menyendiri dan buah fikiran yang beku dan tidak berkembang. Syeikh Fathi Yakan menyebutkan dalam penulisannya Bagaimana Kita Menyeru Kepada Islam? bahawa perkara ini terjadi atas faktor takut akan sesame manusia dan menghadapi masyarakat. Solusi bagi permasalahan ini adalah para da’I harus menyiapkan keyakinan diri daripada segi mental dan fizikal agar tidak mudah hanyut oleh omongan lancing masyarakat.

Antara cabaran yang ‘menghiasi’ jalan-jalan dakwah ini ialah pengorbanan masa, wang dan juga tenaga. Para da’i sewajarnya tidak harus takut untuk menghulurkan semua yang dimiliki ke jalan Allah SWT. Sama-sama kita telusuri sirah para sahabat seperti Abdul Rahman bin Auf yang menyumbangkan kesemua hartanya pada jalan Islam walhal beliau ialah orang terkaya pada waktu itu.

Sama-sama kita hayati maksud ayat al-Quran, Surah at-Taubah ayat 111,

“Sesungguhnya Allah telah membeli daripada orang-orang yang beriman akan jiwa dan harta benda mereka dengan balasan syurga. Disebabkan mereka berjuang pada jalan Allah maka antara mereka ada yang terbunuh dan membunuh. Balasan syurga itu sebagai janji yang benar di dalam kitab-kitab Taurat, Injil dan al-Quran, dan siapakah yang lebih menyempurnakan janji-Nya selain Allah? Oleh itu, bergembiralah dengan jualan yang kamu jalankan jual-belinya itu dan ketahuilah bahawa jual-beli itu ialah kemenangan yang besar.”

Ayat ini boleh dijadikan pegangan kepada para da’I untuk terus semangat dan istiqamah dalam gerak kerja kebaikan yang dijalankan. Kerana perkara yang dijanjikan datangnya langsung daripada ‘Tuan’ kita!

KITA DAH TANAM, APA TUAIANNYA?

Melalui jalan dakwah, umat Islam tidak gentar lagi untuk berdiri pada paksi kebenaran. Tidak lagi menegakkan benang yang basah, malah faham dan akur kepada fungsi manusia selaku khalifah yang diturunkan di muka bumi ini dan tunduk pada paksi peraturan Allah. Pengabdian yang hakiki juga dapat dibentuk iaitu menyembah Allah SWT dan sekaligus menghapuskan perhambaan sesame manusia.

Dakwah yang berintikan kalimah tauhid telah memberikan erti kemerdekaan yang sebenar dan melahirkan umat yang berjiwa tenang serta cinta akan kedamaian. Segala kezaliman dan ketidakadilan akan dapat dibendung dengan izin Allah. Kebejatan moral akan dapat ditangani sekaligus melahirkan biah solehah dalam kalangan umat Islam khususnya di ibu pertiwi tercinta kita.

KESIMPULANNYA.

Adakah mampu Kuala Lumpur City Centre (KLCC) dibina secara berseorangan? Lalu, bagaimana untuk mengangkat seguni simen dan pasir ke tingkat yang ke-90? Adakah wajar kita katakana bahawa Menara Burj Khalifa dibina hanya dengan seorang arkitek sahaja?

Jadi, sekiranya kita bersetuju bahawa bangunan-bangunan pencakar langit yang bersifat duniawi ini harus dibangun dan dibina dengan menggunakan beribu-ribu tangan dan tenaga, mengapa kita tidak boleh bersepakat bahawa dakwah juga harus digembleng tenaga bersama-sama? Bahkan dakwah merupakan binaan yang tinggi sehingga menentukan jatuh bangunnya Islam itu sendiri.

Bagaimana mungkin dakwah dikatakan jalan yang penuh emas dan permata sedangkan Nabi Muhammad SAW dan para sahabat bermandi darah juga berhiaskan luka parah? Adakah masuk akal dikatakan dakwah ini adalah semata-mata ‘bajet alim’ sedangkan as-Syahid Imam Hassan al-Banna juga syahid pada jalan ini?

Tepuk dada, tanya iman.

Sumber bacaan :


Gwageo: Peperiksaan Perkhidmatan Awam Dinasti Korea

Pernah tonton drama Korea yang bertajuk Sungkyunkwan Scandal? Terdapat babak dalam drama berkenaan yang memaparkan peperiksaan perkhidmatan awam Joseon sedang dijalankan. Jika anda peminat siri drama sejarah Korea (sageuk), anda pasti akan mengetahui akan sistem peperiksaan purba yang biasa dipaparkan di dalam drama-drama tersebut. Sistem peperiksaan yang dijalankan bagi memilih para pegawai yang akan berkhidmat dengan pihak kerajaan.

Artikel ini akan menyorot serba sedikit berkaitan dengan sistem peperiksaan perkhidmatan awam dalam dinasti Korea, terutamanya ketika era Dinasti Joseon, kaedah dan jenis-jenis peperiksaan yang dijalankan pada waktu itu. Ia juga akan mengupas bagaimana sistem peperiksaan ini turut mempengaruhi sistem moden yang diamalkan hari ini.

Dinasti Silla Bersatu

Sistem peperiksaan perkhidmatan awam yang pertama, gwageo telah diperkenalkan pada zaman Dinasti Silla Bersatu, iaitu pada sekitar tahun 788 Masehi. Kerajaan Silla secara rasminya telah memperkenalkan sistem peperiksaan perkhidmatan awam negara atas dasar nasihat yang diberikan oleh seorang sarjana bernama Choe Chi Won.

Namun, pada waktu itu, sistem kasta yang berasaskan bone rank system yang diamalkan oleh Silla hanya membenarkan pelantikan jawatan dalam kerajaan berdasarkan kepada asal kelahiran seseorang sahaja. Ini bermakna bagi pegawai yang telah mempunyai pangkat tertentu dalam kerajaan, peluang bagi anak-anak mereka untuk lulus peperiksaan dan mendapat jawatan dalam kerajaan adalah lebih tinggi.

Dinasti Goryeo

Sistem peperiksaan perkhidmatan awam ini semakin berkembang dengan lebih sistematik pada era Dinasti Goryeo. Namun, ia masih laagi terikat dengan peraturan yang berasaskan siapa yang lebih berkuasa dalam kerajaan. Seseorang yang telah mencapai pangkat kelima atau lebih tinggi secara automatiknya boleh meletakkan seorang anak lelakinya dalam mana-mana jawatan atau pangkat.

Sistem peperiksaan ini telah diperkemaskan pada era pemerintahan Gwangjong (Wang So) iaitu raja keempat Goryeo yang berkuasa pada sekitar 949 Masehi hingga 975 Masehi. Ia adalah bertujuan untuk memecahkan pegangan kuasa beberapa buah keluarga dan puak tertentu dalam jawatan kerajaan. Melalui amalan baharu ini, peperiksaan telah berjaya membendung golongan bangasawan daripada memonopoli jawatan dalam kerajaan.

Pada tahun 958, Gwangjong telah memulakan suatu kaedah baharu dalam peperiksaan perkhidmatan awam ini, yang memilih individu berbakat serta bijak, tanpa mengira kedudukan status (kasta) sosial dan asal usul mereka. Melalui sistem yang diperkenalkan oleh Gwangjong ini, mana-mana individu daripada kasta yangin dibenarkan untuk mengambil peperiksaan, namun pihak kerajaan tetap melarang para sami dan keturunannya, penjenayah dan kasta cheonmin (golongan hamba) daripada menduduki peperiksaan ini.

Peperiksaan besar era Goryeo ini menguji pengetahuan calon dalam bidang kesusasteraan, yang dibahagikan kepada dua ujian, iaitu ujian karangan dan ujian pengetahuan klasik. Pihak istana kebiasaannya akan menganjurkan ujian-ujian ini setiap tiga tahun sekali, tetapi peperiksaan juga boleh diadakan mengikut waktu-waktu yang tertentu.

Ujian karangan ini adalah lebih prestij, dan calon-calon yang berjaya akan dibahagikan mengikut tiga gred utama. Manakala bagi ujian pengetahun klasik, calon yang berjaya tidak akan diberikan apa-apa gred. Dalam sejarah Dinasti Goryeo, dianggarkan 6000 orang lelaki telah berjaya lulus dalam ujian karangan dan hanya 450 orang sahaja yang lulus ujian pengetahuan klasik.

Ujian bagi pengetahuan klasik ini yang pada asalnya adalah berdasarkan model peperiksaan Dinasti Yuan China telah disemak semula oleh pihak istana Goryeo pada tahun 1344, iaitu sewaktu pemerintahan Chunghye. Sistem lama ini telah diubah kepada ujian berasaskan interpretasi klasik Neo-Confucian.

Pada zaman pemerintahan Yejong, dan kemudiannya Gongyang (sebelum kejatuhan Dinasti Goryeo), peperiksaan ketenteraan telah diperkenalkan. Pada waktu itu, peperiksaan ketenteraan ini tidaklah memberi apa-apa kelebihan bagi mendapatkan jawatan dalam pasukan tentera. Ia hanyalah sekadar menunjukkan kekuatan kuasa elit tentera yang wujud pada waktu itu.

Pihak istana Goryeo sebenarnya telah menganjurkan peperiksaan dalam banyak bidang, termasuklah Buddhism. Melalui peperiksaan khas Buddhism ini, para sami yang telah lulus akan menerima jawatan istimewa, bermula dengan jawatan-jawatan tertentu. Malah, pihak kerajaan turut mengadakan ujian berasingan untuk dua institusi Buddha utama sewaktu era Goryeo iaitu Seon dan Gyo.

Dinasti Joseon

Beberapa pakar sejarah berpendapat bahawa maklumat sistem peperiksaan perkhidmatan awam (gwageo) dan rekod karier para calon sewaktu era Joseon merupakan data terpanjang yang pernah dicatatkan mengenai sesuatu sistem peperiksaan dalam sesebuah kerajaan.

Gwageo pada zaman Joseon mempunyai kriteria yang sangat ketat. Gwageo era Joseon terbahagi kepada tiga jenis yang utama, iaitu peperiksaan kesusasteraan (mungwa), peperiksaan ketenteraan (mugwa) dan peperiksaan pelbagai (japgwa). Bagi kategori peperiksaan pelbagai, ia merangkumi bidang perubatan, geografi, astronomi dan penterjemahan. Dalam kategori peperiksaan pelbagai ini jugalah pegawai-pegawai pelbagai bidang telah dipilih seperti ahli perubatan istana dan pakar astronomi.

Gwageo ini sebenarnya adalah jalan utama bagi seseorang itu mendapat jawatan yang tinggi dalam kerajaan dan sekaligus menaikkan status mereka. Terdapat beberapa syarat yang dikenakan bagi setiap jenis peperiksaan tersebut. Bagi peperiksaan kesusasteraan, hanya kelas sosial yangban (golongan aristokrat) yang boleh mendudukinya, yang mana golongan inilah yang paling banyak memegang jawatan kerajaan.

Sewaktu peperiksaan kesusasteraan ini dijalankan, calon harus meletakkan nama serta pangkat bagi empat moyang keturunan mereka. Hanya mereka yang mempunyai pangkat tertentu atau yang telah lulus peperiksaan peringkat rendah boleh meneruskan peperiksaan kesusasteraan peringkat lebih tinggi.

Kelas sosial yangban ini sering memandang rendah kepada peperiksaan yang hanya boleh diambil oleh golongan jungin (golongan pertengahan/pekerja teknikal). Syarat yang dikenakan bagi setiap jenis peperiksaan ini semakin ditambah baik sehinggalah pada satu masa, individu daripada kelas sosial paling bawah, iaitu cheonmin (hamba) telah dibenarkan untuk mengambil peperiksaan ketenteraan.

Jenis-jenis peperiksaan

Seperti yang terdapat dalam era Joseon, gwageo ini boleh dibahagikan kepada tiga jenis peperiksaan yang utama.

Peperiksaan ini dibahagikan kepada peringkat rendah dan tinggi. Kebanyakan calon yang menduduki peperiksaan peringkat rendah akan memohon sama ada untuk ‘kelulusan bahagian klasik’ (saengwon) atau ‘kelulusan bahagian sastera’ (jinsa). Selepas lulus di peringkat rendah ini, mereka boleh meneruskan peperiksaan peringkat tinggi.

Dalam peperiksaan peringkat rendah, calon bahagian sastera akan diuji dalam kemahiran mereka untuk mengarang pelbagai jenis puisi China dan prosa. Manakala calon bahagian klasik pula diuji pengetahuan mereka berkaitan interpretasi Neo-Confucian daripada Four Books dan Five Classics.

Pihak istana menganjurkan peperiksaan kesusasteraan peringkat tinggi setiap tiga tahun sekali dan hanya akan memilih 33 orang calon yang berjaya daripada sejumlah 240 orang calon. Pada peringkat tinggi ini, peperiksaan telah dipecahkan kepada tiga bahagian.

Dalam bahagian pertama, calon perlu menunjukkan kefahaman mereka terhadap prinsip Confucian, manakala dalam bahagian kedua, mereka harus menunjukkan kemahiran untuk menghasilkan pelbagai jenis kesusasteraan, dan dalam bahagian akhir, calon perlu menulis suatu esei yang dapat mencerminkan bakat politik mereka.

Dalam peperiksaan ini, kebiasaannya seramai 190 orang calon akan dipilih pada peringkat pertama, dan hanya 28 akan mara ke peringkat kedua. Daripada jumlah ini, majoriti calon adalah dari ibu kota Joseon sendiri.

Peperiksaan ini menguji calon dalam aspek gabungan ketenteraan dan kesusasteraan. Peringkat pertama ujian akan memberi ujian praktikal untuk calon berkaitan kemahiran ketenteraan. Peringkat kedua pula, bagi calon yang telah berjaya, ujian lisan akan diberikan bagi menguji kemahiran dalam prinsip Confucian dan asas pemikiran klasik bagi ketenteraan. Manakala dalam peringkat ketiga, calon sekali lagi akan diuji dengan kemahiran praktikal ketenteraan bagi penentuan kedudukan calon.

Peperiksaan ini dipecahkan kepada empat bahagian utama, iaitu penterjemahan, perubatan, sains semulajadi (astrologi dan geografi) dan matematik. Pihak kerajaan akan melantik pakar dalam bidang-bidang tersebut bagi menyelia peperiksaan yang dijalankan.

Dalam bahagian penterjemahan, peperiksaan akan meliputi empat bahasa utama yang digunakan oleh istana Joseon, iaitu Cina kontemporari, Mongolia, Jurchen/Manchu dan Jepun. Pejabat penterjemahan yang menguruskan para penterjemah di ibu kota serta bandar-bandar utama akan menyelia peperiksaan ini.

Bagi bahagian perubatan pula, peperiksaan perubatan akan memilih 18 orang calon akhir pada peringkat pertama, dan seterusnya 9 orang akan dipilih pula dalam peringkat kedua. Hanya 9 orang ini sahaja akan memasuki Biro Perubatan, ditempatkan di istana dan dihantar ke mana-mana bahagian daerah yang lain dengan memegang jawatan hyeon.

Calon-calon yang lulus peperiksaan pelbagai ini akan menerima sijil berwarna merah lembayung (crimson), sama seperti calon bagi peperiksaan kesusasteraan. Namun, tekanan daripada pihak yangban telah memaksa pihak kerajaan menukar warna sijil kepada putih, yang menunjukkan pencapaian paling bawah dan pemegang jawatan terendah dalam kerajaan.

Kesan daripada sistem gwageo

Pada tahun-tahun akhir era Joseon, sistem gwageo ini telah dicemari oleh korupsi dan penyelewengan oleh pegawai yang bertugas. Para sarjana yang tidak lulus peperiksaan mula membentuk pakatan terhadap golongan yangban yang tidak terkesan dengan keadaan ini. Malah, semakin ramai sarjana yang mula menjauhkan diri daripada berkhidmat dengan pihak kerajaan. Akhirnya, pada tahun 1894, Raja Gojong telah menghapuskan gwageo bersama dengan diskriminasi kelas dan sistem pangkat yang lama.

Kenapa ramai calon mahu mengikuti gwageo terutamanya ketika era Joseon? Ini adalah kerana keinginan para calon yang ingin meningkatkan taraf sosial mereka di mata masyarakat. Bagi memasuki biro perkhidmatan awam, tiga saluran utama akan dibuka kepada para calon.

Yang pertama, adalah melalui kedudukan istimewa yang diperoleh daripada pegawai tertentu yang dibenarkan untuk mencalonkan individu yang disukai. Dan saluran kedua adalah pelantikan melalui saranan, yang dikenali sebagai ch’on’go, yang mana individu yang disyorkan itu akan dilantik memegang jawatan setelah mesyuarat dijalankan.

Manakala saluran ketiga adalah dengan lulus peperiksaan perkhidmatan awam. Oleh itu, lulus dalam peperiksaan ini adalah sangat penting bagi sesetengah individu yang mempunyai cita-cita serta berbakat besar bagi memegang jawatan penting dalam istana. Hanya melalui kelulusan yang diperoleh ini sahaja mereka akan mendapat perlindungan dan seterusnya meningkatkan taraf sosial mereka.

Sehingga ke hari ini, sistem peperiksaan peperiksaan perkhidmatan awam ini masih diamalkan di Korea Selatan, bersama dengan peperiksaan kemasukan di universiti bagi pelajar sekolah tinggi yang telah menamatkan pengajian mereka.

RUJUKAN:

Ch’oe, Y.-H. (1974). Commoners in Early Yi Dynasty Civil Examinations: An Aspect of Korean Social Structure, 1392-1600. The Journal of Asian Studies, 33(4), 611–631.

Jeong, M.-R., & Lee, W. (2018). Korean Education: Educational Thought, Systems and Content. Gyeonggi-do, South Korea.

Sok, C. H., Paik, C., & Yun, Y. (2019). Family Matters in a Meritocracy: Networks, Civil Service Exams, and Officialdom in the Joseon Dynasty.


Sejarah Terciptanya Selipar Crocs

Kepada yang tak suka pakai kasut tapi masih lagi mahu kelihatan sopan pasti selipar Crocs akan menjadi pilihan. Dengan bentuknya seakan kasut tetapi mudah untuk ditanggalkan dan cepat kering apabila basah, tidak hairanlah selipar ini menjadi pilihan.

Oleh kerana fungsinya yang mampu menggabungkan kasut dan selipar, produk ini terus mendapat permintaan tinggi. Walau bagaimanapun, selipar berjenama Crocs ini hampir sahaja lingkup pada 2008 sebelum bangkit kembali menjadi gergasi.

Jadi macam mana dari selipar yang popular boleh merudum dan kembali mengaum?

Semua bermula pada tahun 2002 apabila tiga bersaudara iaitu George B. Boedecker, Lyndon V. Hanson III, dan Scott Seamans telah menubuhkan Crocs. Kebetulannya tiga bersaudara ini miliki latar belakang dalam perniagaan dan mereka yakin dapat hasilkan produk yang mampu ubah dunia.

Idea untuk menghasilkan selipar Crocs sebenarnya muncul secara kebetulan ketika mereka melihat selipar berjenama Foam Creations dari Kanada yang di pakai oleh awak-awak dalam pelayaran menuju Pulau Caribbean.

Mereka mendapati selipar itu amat istimewa berbanding selipar lain kerana tidak mudah tergelincir dan direka kecil mengikut saiz kecil. Mereka lantas mencuba selipar itu dan merasakan ia amat ringan dan menyerap bau kaki.

Mungkin sebab itu ramai awak-awak di atas kapal menggunakan selipar tersebut. Dari situlah timbul idea untuk menjual selipar seumpama itu menggunakan jenama Crocs.

Dalam masa yang singkat sahaja, Crocs berjaya menjual 76,000 selipar dengan keuntungan US$1.2 juta berbanding syarikat asal.

Bagi meningkatkan pengeluaran, Crocs telah mengambil alih sepenuhnya Foam Creation lantas menjadikan selipar tersebut hak mutlak Crocs.

Bermula dari situ, Crocs mampu mencapai keuntungan yang begitu besar sehingga mencapai nilai US$108 juta pada tahun 2005. Kemuncaknya, Crocs telah memasuki pasaran saham Amerika Syarikat bagi membesarkan lagi syarikat.

Momentum ini diteruskan lagi sehingga menuju tahun 2007 dengan keuntungan melebihi US$1 bilion. Situasi ini merupakan perkara mustahil terjadi bagi syarikat yang baru diapungkan dalam pasaran saham tetapi Crocs telah memecahkan tembok tersebut.

Namun ku sangka panas berpanjangan tetapi rupanya gerimis mengundang. Prestasi cemerlang Crocs selama 5 tahun berturut-turut akhirnya musnah angkara krisis ekonomi 2008.

Krisis itu menyebabkan Crocs jatuh terduduk dengan harga saham mereka semakin jatuh. Ditambah pula semakin banyak kedai selipar Crocs ditutup kerana tidak mampu menanggung kerugian. Selama 5 tahun Crocs cuba bertahan biarpun prestasi kewangan mereka semakin memburuk sehingga berpotensi untuk muflis.

Ketika nyawa sudah dihujung nafas, sebuah syarikat pelaburan iaitu Blackstone telah menyuntik dana sebanyak US$200 juta bagi membangunkan semula Crocs.

Melalui dana itu Crocs telah menghasilkan lebih banyak selipar yang begitu ringan bagi menarik kembali keyakinan pelanggan. Ditambah lagi selipar Crocs mula dipakai oleh selebriti-selebriti berpengaruh seperti Faith Hill, Tim McGraw, Ben Affleck, dan Jennifer Garner.

Hal ini sekaligus melonjakkan kembali selipar Crocs sehingga semakin ramai pelanggan menjadikannya pengganti kepada kasut.

Dengan konsep Crocs yang menggabungkan fungsi kasut dan selipar, jenama tersebut terus unggul tanpa pencabar. Biarpun pernah jatuh, Crocs berjaya bangkit dan memenangi kembali hati pelanggan.

RUJUKAN:

Meyersohn, N. (2018, Ogos 9). How Crocs staged a comeback. CNN Business. Dipetik daripada https://money.cnn.com/2018/08/09/news/companies/crocs-clogs-sandals/index.html

Reference For Business. (n.d). Crocs, Inc. – Company profile, information, business description, history, background information on crocs, inc. Di petik daripada https://www.referenceforbusiness.com/history2/25/Crocs-Inc.html#ixzz7Lj6wTrNL


Tanda Sudah Bangkit Dari Kecewa

Beberapa hari lepas, saya menonton satu video syarahan anjuran TED Talk berkenaan topik vulnerability oleh Dr. Brene Brown, seorang professor di Universiti Housten. Tiada istilah yang tepat di dalam bahasa Melayu tetapi secara mudah untuk difahami, vulnerable bermaksud keterdedahan kita terhadap perkara-perkara yang kurang selesa dan menakutkan. Daripada kajian beliau, saya dapat merumuskan bahawa individu yang berani untuk mengambil risiko di dalam hidup adalah kebarangkaliannya lebih berjaya berbanding mereka yang takut dan tidak berbuat apa-apa. Namun, Brown menambah, berani itu perlu disaluti dengan keyakinan dan kepercayaan diri bahawa kita layak untuk mendapatkannya.

Seperti contoh, berani untuk bercinta kembali meskipun pernah dikhianati dan dilukai pada masa lalu dan di dalam masa yang sama percaya bahawa kita layak untuk mendapatkan cinta yang benar-benar ikhlas serta mampu beroleh kedamaian jiwa. Perkara ini mengingatkan saya kepada tulisan Timothy Ferris, “a person’s success in life can usually be measured by the number of uncomfortable conversations he or she is willing to have” di dalam bukunya, The 4 Hour Workweek. Tulisan kali ini bukanlah ingin membahaskan berkenaan vulnerability, tetapi tanda-tanda seseorang itu sudah bangkit dari kecewa atau biasanya dipanggil move on.

Menyayangi Diri Sendiri

Mari kita berfikir sejenak. Kita dapat memberi hanya apa yang kita ada, itu adalah logik yang semua orang boleh faham. Contoh seperti wang, kita boleh memberi wang disebabkan kita memiliki wang tersebut. Jika kita tidak memiliki wang, tiadalah dapat kita berikan kepada sesiapa pun. Begitulah cinta. Bagaimana kita dapat memberi cinta kepada orang lain jika hati kita kosong tanpanya.

“Tidaklah beriman seseorang dari kamu sehingga dia mencintai untuk saudaranya sebagaimana dia mencintai untuk dirinya sendiri”.

(Riwayat Bukhari)

Menyayangi diri sendiri bermaksud kita menghargai diri kita sendiri. Kita menjaga kesejahteraan diri, baik fizikal mahupun dalam jiwa. Apabila kita berkenalan dengan seseorang, penting untuk kita selidik sama ada dia sudah pun berpaling dari kisah lama atau pun masih hatinya bertaut pada kenangan lalu. Ini adalah penting supaya kita tidak terperangkap di dalam cinta rebound, yang mana kita hanyalah dijadikan sebagai luahan hati dan perasan seseorang, bukanlah cinta yang benar inginkan keikhlasan. Ambil tahu bagaimana dia melihat dirinya sendiri. Apakah perancangan jangkamasa pendek dan jangkamasa lama, adakah kita terlibat sekali di dalam rancangan hidupnya atau sekadar secebis kisah sehari-harinya.

Individu yang menyayangi diri mereka sendiri adalah lebih bersikap terbuka dan bertoleransi. Mereka tidak bersikap toksik terhadap orang lain, dan matang dalam setiap tindakan. Namun di dalam masa yang sama, mereka tidak boleh dipandang sewenangwenangnya ataupun dipanggil taken for granted, jika kita tidak mahu kehilangan mereka. Orang yang menyayangi diri sendiri mempunyai visi dan matlamat yang jelas, ke mara arah tujuan mereka. Bukanlah jika kita tanya ke mana hala tuju hubungan ini, mereka jawab tidak tahu atau ikutkan takdir. Mereka menjaga kebajikan diri mereka dan mengutamakan diri mereka terlebih dahulu sebelum memberikan kepada orang lain. Tetapi ini tidak bermaksud mementingkan diri sendiri ataupun tidak endahkan hal orang lain.

Dari segi kewangan, mereka mengutamakan pada simpanan dan hanya membelanjakan wang untuk keperluan yang penting. Dalam masa yang sama tidak kedekut untuk meraikan dan membuatkan orang yang mereka suka itu berasa seronok. Dari segi kesihatan, mereka tidak menggugat (jeopardize) diri mereka dan orang lain dengan risiko penyakit berbahaya, malah meluangkan masa untuk beriadah bagi kesejahteraan fizikal dan mental. Dari segi masa, mereka bijak meletakkan orang yang mereka suka berada di senarai atas dalam keutamaan meluangkan masa.

Berpijak Pada Masa Kini

Kehidupan kita terdiri daripada garis masa yang tegak bergantung pada setiap insan. Dalam garis masa tertentu, kita bertemu dengan orang lain mengikut garis masa mereka sendiri. Apabila hubungan itu tidak menjadi, seharusnya kita terus hidup pada garis masa yang telah berjalan. Bukan dengan cuba untuk kembali kepada pengalaman lampau, kerana masa itu bersifat relatif. Ibarat sebuah kereta, kita hanya menoleh ke belakang adalah langkah berjaga-jaga untuk memacu perjalanan, tetapi arah yang kita tuju adalah ke hadapan bukan belakang. Itulah pengalaman hidup bercinta. Kenangan yang lepas adalah sebagai langkah berhati-hati kita, namun tidak menjadi satu alasan untuk menghukum tindakan yang bakal dilakukan.

“Sungguh menakjubkan keadaan seorang mukmin. Seluruhnya urusannya itu baik. Ini tidaklah didapati kecuali pada seorang mukmin. Jika mendapatkan kesenangan, maka dia bersyukur. Itu baik baginya. Jika mendapatkan kesusahan, maka dia bersabar. Itu pun baik baginya”.

(Riwayat Muslim)

Individu yang sudah move on tidak akan sekali-kali berpijak pada kenangan lampau. Mereka hanya menjadikan pengalaman lalu sebagai pengajaran dalam hidup, tidak lebih dari itu. Bahkan apa yang telah berlaku itu adalah sesuatu yang membantu mereka untuk lebih bersyukur akan kehidupan mereka. Jika ditanya pada mereka mengenai pengalaman lampau itu, individu yang sudah bangkit dari kecewa pasti akan menjawab itu adalah antara perkara terbaik yang pernah berlaku dalam hidup mereka. Tiada intonasi kekesalan, malah mereka bersyukur pengalaman itu sudah berlalu.

Bukan sahaja kita bercakap tentang masa lalu tetapi masa hadapan juga termasuk dalam perbahasan ini. Individu yang meratapi kejadian lalu adalah sama dengan gelisah pada apa yang bakal berlaku, mereka tidak live in the moment. Secara fizikalnya mereka ada pada waktu ini tetapi hati dah perasaan mereka masih terpaut pada waktu dulu ataupun mengintai waktu akan datang. Mereka trauma dan takut pada masa mendatang akan terjadi kejadian lepas berulang kembali sehinggakan mereka lupa untuk berpijak pada masa kini. Saya teringat pada sebuah filem bertajuk Passengers (2016) yang dibintangi oleh Jennifer Lawrence dan Chris Pratt. Terdapat satu dialog yang menarik perhatian saya, berbunyi “you can’t get so hung up on where you’d rather be that you forget to make the most of where you are”. Filem ini mengisahkan sekumpulan orang yang terperangkap dalam perjalanan antara bintang sehingga lupa untuk berpijak pada waktu kini.

Apabila kita sudah bangkit dari kekecewaan, kita merasa syukur atas apa yang telah berlaku. Kejadian lalu kita hargai dan harapan akan datang kita usahakan yang terbaik. Usaha itu pula dengan menjadikan saat dan waktu sekarang lebih bermakna tanpa perlu berhenti. Kita percaya bahawa Allah tentukan yang terbaik untuk kita dan perlu diusahakan dengan gigih untuk mendapatkan kebaikan dari-Nya.

Matang Dalam Setiap Tindakan

Apabila seseorang sudah pun teruskan kehidupan dengan baik setelah mengalami kekecewaan hati, mereka menjadi lebih matang dan bersikap terbuka. Mereka lebih toleransi terhadap orang lain dan memahami. Walaupun mereka menemui orang bersifat toksik, mereka tetap kuat menangani orang seperti itu tanpa membiarkan orang lain memanipulasi mereka.

“Bertakwalah kepada Allah di mana saja kamu berada, iringilah keburukan dengan kebaikan yang dapat menghapusnya dan pergauilah manusia dengan akhlak yang baik.”

(Riwayat Tirmizi)

Orang yang sudah bangkit sibuk untuk menjalani hidup mereka dengan baik. Kerana umum sedia tahu bahawa hidup kita adalah singkat sahaja dan lebih baik dipenuhi dengan kebaikan-kebaikan sebagai bekalan kita di akhirat sana. Mereka tiada masa untuk bermain- main dan tidak serius dalam perhubungan. Mereka lebih memikirkan ke mana untuk bawa hubungan baru pada masa akan datang berbanding hujung minggu nanti hendak keluar ke mana. Mereka lebih banyak memikirkan langkah seterusnya daripada berkata “tengoklah macam mana”. Semua ini adalah kerana mereka pernah melalui pengalaman yang teruk dan pahit, sehinggakan mereka tidak mahu saat itu berulang kembali pada diri mereka mahupun pada orang yang mereka suka. Meskipun hubungan baru yang dijalin mungkin tidak menjadi, namun mereka meraikan orang yang mereka suka itu dengan baik.

Mereka percaya bahawa apa yang berlaku adalah ketentuan dan keputusan Allah. Individu seperti ini tidak pernah sekali-kali menyalahkan sesiapa mahupun menyalahkan takdir atas apa yang telah berlaku.

يَا أَيَّتُهَا النَّفْسُ الْمُطْمَئِنَّةُ ﴿٢٧﴾ ارْجِعِي إِلَىٰ رَبِّكِ رَاضِيَةً مَّرْضِيَّةً

“Wahai jiwa yang tenang. Kembalilah kepada Tuhanmu dengan hati yang redha dan diredhai-Nya”

(Al-Fajr 89: 27-28)

Tanda seseorang itu sudah move on ialah mereka meraikan dengan baik apa yang telah berlaku. Setiap tindakan seterusnya pula akan mereka lakukan dengan niat yang baik dan tidak bersifat meresahkan jiwa. Ini kerana mereka telah belajar melalui pengalaman pahit. Di awal perenggan, saya menulis tentang konsep vulnerable dalam percintaan secara ringkas berdasarkan syarah TED Talk. Tanpa menjadikan diri kita vulnerable kepada seseorang, kita tidak akan mampu mencintai sepenuhnya. Seperti mana tulisan oleh C.S Lewis di dalam bukunya, The Four Loves, “to love at all is to be vulnerable”. Kerana hati yang ditutup dan enggan untuk dicintai tidak akan dapat mencintai. Semoga Allah kurniakan kita dengan perasaan cinta yang ikhlas dan baik.

Bacaan Cadangan:

1. 4 Clear Signs That It’s Time to Let Go of a Relationship

2. The power of vulnerability | Brené Brown

Artikel adalah sumbangan Baha’uddin Hamizan untuk The Patriots.


Naginata – Tombak Pedang Untuk Samurai

Naginata tergolong dalam kelas senjata tradisional Jepun (Nihontou). Naginata merupakan senjata bagi golongan samurai, ashigaru (tentera pejalan kaki) & sohei (pahlawan sami). Tombak pedang ini seringkali dikaitkan sebagai senjata para onna-bugeisha (wanita pahlawan dalam golongan bangsawan Jepun).

Naginata secara umumnya terbahagi kepada dua o-naginata untuk lelaki & ko-naginata untuk wanita, yang sudah pasti berbeza dari segi fizikal naginata tersebut. Ko-naginata dilengkapi dengan bilah yang lebih pendek & kecil berbanding o-naginata. Ini kerana ia disesuaikan dengan ketinggian wanita yang lebih rendah berbanding lelaki. Bilah O-naginata lebih panjang, besar & berat bagi mengurangkan tenaga & gerakan semasa mengendalikannya dalam peperangan, sesuai dengan penggunanya yang memakai armor yang berat.

Seni mengendalikan naginata ini dikenali sebagai ‘naginata no jutsu’, yang mana kini sudah dimodenkan & diberi nama atarashii naginata, digunakan dalam pertandingan. Teknik menggunakan naginata turut diajar kepada Bujinkan & dalam beberapa buah koryu (sekolah seni mempertahankan diri).

Naginata yang dikendalikan oleh ashigaru (tentera pejalan kaki) digunakan untuk membuka ruang dalam kesesakan suasana pertempuran. Fizikal naginata yang panjang & bilah melengkung memberikan pengendalinya banyak kelebihan berbanding lawan yang menggunakan pedang. Selain jangkauan yang lebih jauh, saiznya yang panjang membolehkan naginata untuk memotong lebih hebat. Berat naginata pula memberi kelebihan dari segi serangan & potongan, walaupun berat ini seringkali menjadi kelemahan. Fizikal naginata membenarkan ia digunakan sebagai senjata serangan & juga senjata pertahanan yang hebat.


Diplomasi 2050

2 Jun 1974 (43 tahun yang lalu), Allahyarham Tun Abdul Razak pulang ke Malaysia dari lawatan bersejarah ke China. Kepulangan Tun Razak membawa pencapaian besar: Malaysia menjadi negara ASEAN pertama yang menjalin hubungan diplomatik dengan China. 2 tahun mendahului Singapura.

Dikala negara lain masih ragu-ragu, orang Malaysia yang bergenetik diplomasi seolah-olah terhidu perubahan besar yang bakal berlaku dalam politik antarabangsa. 2 tahun sebelum itu, Tun Razak juga menjadi pemimpin Malaysia pertama yang melawat Moscow, Rusia.

Langkah Tun Razak adalah tindak balas kepada ‘shifting balance of power’ antara US, Rusia dan China. Memasuki 1970-an, kuasa-kuasa Barat seperti Britain telah pun berundur dari Asia Tenggara. US juga berundur dari Vietnam pada tahun 1973. ‘Balance of power’ kini menyebelahi kuasa besar komunis. Malaysia tidak boleh lagi meneruskan dasar pro-Barat Tunku Abdul Rahman.

Sebelum Rusia dan China menguasai Asia Tenggara, Malaysia mengolah langkah preemptif. Tun Razak mendapatkan jaminan dan komitmen China dan Rusia untuk tidak menjadikan Asia Tenggara sebagai zon konflik mereka dan menyokong Asia Tenggara sebagai zon berkecuali (ZOPFAN). Pada masa yang sama, Malaysia juga mendapat jaminan China untuk tidak menyokong Parti Komunis Malaya. Lawatan Tun Razak tahun 1974 merupakan ‘decisive blow’ kepada kegiatan pengganas komunis di Malaysia.

Yang membantu Malaysia mengatasi pancaroba politik antarabangsa semasa 1970-an ialah diplomat-diplomat lagenda seperti Ghazali Shafie, Zakaria Ali, Zainal Abidin Sulong, Zain Azraai Zainal Abidin dan ramai lagi.

Malaysia boleh kekal aman makmur selama 60 tahun kerana mempunyai diplomat, pakar ketenteraan dan perisikan yang berkaliber dan berdedikasi.

Namun adakah keadaan ini akan kekal sampai 43 tahun atau 33 tahun lagi, pada tahun 2050 yang disebut sebagai tahun Transformasi Nasional (#TN50)?

Sebuah soal selidik ke atas 685,000 belia pada awal tahun ini menunjukkan hanya 7% yang melihat dasar luar sebagai aspirasi utama dalam TN50. Tidak termasuk dalam senarai aspirasi Top 5.

Ini amat merisaukan. Semakin sedikit orang yang minat dengan hubungan antarabangsa dan dasar luar kerana menganggap ia tidak memberi kesan kepada poket masing-masing.

Ini tanggapan yang salah. Tanpa dasar luar yang mantap, keselamatan negara tidak akan terjamin. Tanpa hubungan yang baik dengan rakan dagang, ekonomi Malaysia tidak akan makmur. Rumah besar dan kereta besar tidak memberi makna kalau Malaysia gagal dari segi dasar luar. Keharmonian akan digantikan dengan perang dan kekacauan.

Cuba imbas kembali krisis diplomatik Malaysia-Korea Utara tiga bulan yang lepas. Apa kesannya jika berlaku mismanagement of crisis?

Cuba bayangkan kalau US dan China menyekat barangan eksport Malaysia, apa kesannya kepada Malaysia?

Cuba lihat apa yang sedang berlaku di Marawi, Filipina yang hanya 700 km daripada Sandakan. Apa yang akan berlaku kalau komuniti antarabangsa gagal menyekat Daesh?

Adakah kita masih menganggap topik hubungan antarabangsa tidak penting?

TN50 tidak akan lengkap tanpa perbincangan dasar luar. Itulah konsensus yang saya, Azwan Bin Omar dan Abdul Muein Abadi capai semalam.

Sudah sampai masa untuk belia sedar ekonomi tidak dapat dipisahkan daripada keselamatan dan hubungan luar negara. Dan hubungan luar dan diplomasi juga tidak dapat dipisahkan daripada ekonomi. Semua itu adalah elemen ‘national power’. Belia perlu tahu apa itu hard power, soft power dan smart power.

Sudah sampai masa untuk belia faham apa maksud international system, international order, world system dan world order. Apa itu anarchy dan security dilemma. Apa itu balance of power. Apa beza alliance dan alignment. Apa beza neutrality, non-alignment dan hedging. Apa maksud geopolitics dan geoeconomics.

Sudah sampai masa untuk belia sendiri melakar halatuju Malaysia dalam sistem antarabangsa, sama ada Malaysia mahu kekal menjadi sebuah negara kecil (small state), atau kuasa menengah (middle power) atau kuasa serantau (regional power)?

TN50 hanya akan bermakna kalau dasar luar diketengahkan sebagai agenda UTAMA. Kita memerlukan belia yang berfikiran jauh dan boleh meletakkan Malaysia dalam peta dunia sebagai pemain diplomasi yang disegani.

Let’s work towards 2050. Make diplomacy great again.


Faraid: Bagaimana Harta Pusaka Dibahagikan?

Jika anda seorang suami, adakah bahagian harta isteri cukup untuk menampung kehidupannnya selepas ketiadaan anda?

Sebagai seorang ayah, adakah terjamin anak anda cukup makan minumnya daripada bahagian harta pusaka?

Ramai menyangkakan urusan harta pusaka ini mudah,

“Adik-beradik saya baik-baik sahaja, takde masalah la nanti”

“Takpe la, tak perlu urus sekarang, nanti saya dah pergi pandai la mereka menguruskannya”

Proses pengurusan harta pusaka ini bukan sahaja sukar dari segi perbincangan sesama waris, malah rumit juga prosesnya (bagi mereka yang tidak tahu)

𝗜𝗻𝗶 𝗽𝗲𝗻𝗲𝗿𝗮𝗻𝗴𝗮𝗻 𝗿𝗶𝗻𝗴𝗸𝗮𝘀 𝗺𝗲𝗻𝗴𝗲𝗻𝗮𝗶 𝗳𝗮𝗿𝗮𝗶𝗱.

Baiklah, sebelum bermula kita perlulah faham terlebih dahulu dengan apa yang dimaksudkan dengan harta pusaka?

Harta pusaka adalah kesemua harta yang ditinggalkan oleh si mati (harta adalah atas nama si mati). Segala harta ini termasuklah wang di dalam dompet, telefon bimbit, pinggan mangkuk dan lain-lain.

𝗕𝗶𝗹𝗮 𝗳𝗮𝗿𝗮𝗶𝗱 𝗱𝗶𝗹𝗮𝗸𝘀𝗮𝗻𝗮𝗸𝗮𝗻?

Selepas diselesaikan hak lain ke atas harta pusaka si mati seperti perbelanjaan pengurusan kematian, hutang piutang, hibah, wasiat dan harta sepencarian, maka baru harta itu boleh dibuat pembahagian faraid.

𝗦𝗶𝗮𝗽𝗮𝗸𝗮𝗵 𝘄𝗮𝗿𝗶𝘀 𝘆𝗮𝗻𝗴 𝗹𝗮𝘆𝗮𝗸?

Yang pertama perlu dicari siapakah di antara waris yang berhak menerima pusaka dengan cara Ashabul-Furud (waris Al-Quran)

Kemudian kemudian dicari siapakah yang Mahjud (terhalang daripada mendapatkan harta)

Akhir sekali bakinya diagihkan kepada asabah.

Ashabul-Furud
Golongan ini mengambil pusaka menurut bahagian yang telah ditetapkan oleh syarak iaitu sama ada 1/2, 1/3, 1/4, 2/3, 1/6 atau 1/8. Mereka terdiri daripada isteri atau suami, ibu atau nenek, bapa atau datuk. Termasuk juga anak perempuan atau cucu perempuan, saudara perempuan kandung, saudara perempuan sebapa dan saudara seibu.

Asabah
Merupakan golongan yang akan terima baki setelah semua golongan (1) mendapat bahagian golongan asabah.

Terdapat 3 jenis asabah iaitu:

Asabah Binafsih
Pembahagian pusaka dengan jalan menghabisi semua harta, atau mengambil semua sisa untuk sekelian orang lelaki, tidak bersebab atau beserta orang lain. Mereka terdiri daripada 12 orang lelaki iaitu bapa, datuk, anak lelaki, cucu lelaki anak lelaki. Saudara lelaki kandung, saudara lelaki sebapa, anak lelaki saudara lelaki kandung. Anak lelaki saudara lelaki sebapa, bapa saudara kandung, bapa saudara sebapa, anak lelaki bapa sudara kandung. Dan anak lelaki bapa saudara sebapa.

Asabah Bil Ghoir
Pembahagian pusaka dengan jalan menghabiskan semua harta, atau pengambilan semua baki untuk semua perempuan dengan sebab adanya orang lelaki lain. Terdiri daripada 4 orang iaitu: anak perempuan atau lelaki, cucu perempuan atau lelaki, saudara kandung perempuan atau lelaki, saudara sebapa atau lelaki perempuan.

Asabah Maal Ghoir
Pembahagian pusaka dengan jalan menghabisi semua harta, atau mengambil semua sisa untuk sekelian orang perempuan sebab beserta orang perempuan lain. Terdiri daripada 2 orang perempuan iaitu: saudara perempuan kandung dan saudara perempuan sebapa (berkongsi dengan anak atau cucu perempuan).

𝗕𝗮𝗵𝗮𝗴𝗶𝗮𝗻 𝗙𝗮𝗿𝗮𝗶𝗱

Bab pembahagian ini agak rumit sedikit untuk diterangkan secara ringkas. Tapi sebagai rujukan, anda boleh lihat dalam gambar rajah di bawah.

𝗖𝗮𝗿𝗮 𝗸𝗶𝗿𝗮𝗮𝗻 𝗙𝗮𝗿𝗮𝗶𝗱

Untuk mendapatkan kira-kira, anda boleh guna kalkulator yang disediakan oleh Jabatan Kehakiman : http://www.faraid.gov.my/Faraid/simulasi.do

Rujukan:
i) https://ilabur.com/pembahagian-harta-pusaka/
ii) https://www.hmetro.com.my/addin/2019/06/464659/faraid-harta-berdasar-ashabul-furud


Sejarah Utusan Malaysia: Selamat Jalan Suara Konservatif Melayu!

Akhbar memainkan peranan penting di
dalam kehidupan masyarakat. Akhbar bertindak sebagai saluran informasi dari
segi isu semasa, pendidikan, hiburan dan lain-lain. Dalam sesetengah kes,
akhbar dijadikan sebagai alat propaganda untuk menyebarkan fahaman ataupun
perjuangan sesebuah pertubuhan. Baru-baru ni, Akhbar Utusan Malaysia telah
menyambut ulang tahunnya yang ke 80. Sepanjang 80 tahun akhbar ini berdiri,
terlalu banyak duri dan ranjau yang telah ia tempuhi.

Idea pertama tertubuhnya Utusan Melayu timbul ketika di dalam mesyuarat yang diadakan di rumah Daud Mohd Shah, Presiden Kesatuan Melayu Singapura pada ketika itu. Antara mereka yang hadir ialah Yusof Ishak, bakal Presiden Singapura kelak dan Haji Ambo’ Sulooh, salah seorang pemimpin Melayu yang tersohor di Singapura. Di dalam mesyuarat ini, mereka bersepakat untuk melantik Yusof Ishak bagi menubuhkan akhbar Melayu itu. Ini kerana, Yusof berpengalaman di dalam industri akhbar kerana pada sebelum itu, beliau telah pun bekerja sebagai wartawan di Warta Malaya selama 7 tahun. Yusof kemudiannya berjaya membawa masuk Abdul Rahim Kajai yang digelar Bapa Kewartawanan Melayu untuk menyertai beliau dan pasukannya.

Pada tanggal 18 Jun 1938, Utusan Press Limited pun ditubuhkan untuk menerbitkan akhbar Utusan Melayu Namun, kosnya amat tinggi, mereka memerlukan lebih kurang 12500 Ringgit Malaya untuk pendaftaran syarikat itu. . Kesemua pengasas Utusan Melayu menyumbangkan duit mereka sebanyak 2000 Ringgit Malaya untuk menubuhkan syarikat ini. Yusof Ishak juga telah menjelajah ke serata Singapura untuk meminta sedikit sumbangan daripada orang Melayu untuk menubuhkan syarikat. Hasilnya, 400 orang Melayu telah membeli saham syarikat tersebut. Walau bagaimanapun, ia masih lagi kekurangan sebanyak 8,500 Ringgit Malaya. Akhirnya, dengan bantuan Daud Mohd Shah dan Ambo’ Sulooh, mereka berjaya mengumpulkan jumlah 12 500 Ringgit itu dan membuatkan jumlah pemegang saham seramai 542 orang.

Pada April 1939, Ishak Haji Mohammad
(Pak Sako) dan Zainal Abidin Alias (ZABHA) telah menyertai Utusan Melayu.  Pada 29 Mei 1939, Utusan Melayu mencatatkan
keluaran sulungnya dengan harga 10 sen senaskhah. Sebanyak 1,000 naskhah telah dicetak
selama sebulan.  Kemudian jumlah cetakan
dikurangkan kepada 700 naskhah dan kemudian turun kepada 600  sahaja.

Pak Sako kemudiannya dilantik sebagai Pengarang Utusan
yang pertama dan Yusof Ishak dilantik sebagai Ketua Pengarang Utusan. Pada
November 1939, Utusan telah menerbitkan Utusan Zaman yang diterbit pada setiap
ahad. Pada 1 Jun 1941, Utusan mula menceburi bidang majalah apabila mereka
menerbitkan majalah Mastika.

Ketika Perang meletus, hanya 50 akhbar sahaja dicetak dan dijual. Semua akhbar dijual oleh pekerja sendiri kerana kesemua kedai telah ditutup. Ketika penjajahan Jepun, Utusan Melayu dan Warta Malaya digabungkan di bawah satu nama yang dinamakan Malai Shimbun. Ketika ini, akhbar Utusan hanya dijadikan sebagai alat propaganda Jepun semata-mata. Sementelah tewasnya Jepun pada September 1945, Yusof Ishak cuba untuk menghidupkan semula Utusan Melayu walaupun segala mesin dan kelengkapan mereka musnah ketika perang.  Syarikat Utusan Melayu kemudiannya berpindah ke 185, Cecil Street yang merupakan bekas pejabat Warta Malaya. Mereka kemudiannya berjaya menerbitkan semula akhbar Utusan pada 1 November 1945.

Apabila British ingin memperkenalkan Malayan Union pada 1946, Utusan membantah hasrat British itu di dalam akhbar-akhbar mereka. Di dalam Sidang Pengarang, Pengarang telah mengutuk sekeras’kerasnya tindakan British tersebut. Dalam tempoh masa yang sekejap sahaja, orang Melayu mula bersatu hasil daripada dorongan yang dilontarkan oleh Utusan. pendirian Utusan Melayu menentang Malayan Union itu telah menjadi salah satu pendorong kepada Datuk Onn Jaafar untul memimpin orang Melayu pada masa itu yang bersepakat memusuhi Malayan Union dan seterusnya menubuhkan parti keramat Melayu, UMNO. Malah ketika hari pengisytiharan Malayan Union itu, Utusan Melayu telah menyeru kepada orang Melayu supaya memulaukan majlis tersebut dan melilit kain putih pada songkok dan memakainya selama seminggu sebagai tanda berkabung.  Pada masa itu, Utusan Melayu  membuktikan bahawa bukan Hang Tuah sahaja yang yakin bahawa Melayu takkan hilang di dunia, Utusan Melayu yakin orang Melayu akan terus hidup dan berjaya.

Utusan Melayu terus unggul menjadi suara keramat orang Melayu sehinggalah negara mencapai kemerdekaan pada tanggal 31 Ogos 1957. Setahun selepas merdeka, Utusan Melayu telah memindahkan operasinya dari Cecil Street ke Jalan Chan Sow Lin, Kuala Lumpur. Pada masa itu, Utusan Melayu telah pun meluaskan sayapnya. 8000 orang telah membeli syer baharu di dalam Utusan Melayu manakala sejumlah 4000 orang lagi membeli syer mereka menerusi Syarikat Federal Transit Transport Ltd. Di antara pemilik syer ini ialah DYMM Sultan Selangor sendiri dan hampir kesemua sultan-sultan Melayu yang ada. Pada 1959, Yusof Ishak telah meletakkan jawatan sebagai Pengurus Besar dan Ketua Pengarang selepas diberi kata dua oleh Tunku Abdul Rahman. Yusof pun kemudian kembali ke Singapura dan menjual segala syernya di dalam saham Utusan. Said Zahari dilantik bagi menggantikan Yusof Ishak

Pada 1961, Said Zahari telah melancarkan mogok Utusan di pejabat mereka. Ini kerana Said merasakan Utusan sewajarnya menjadi sebuah akhbar yang bebas dan tidak mengikut mana-mana telunjuk pemerintah.  Mogok itu disertai oleh 115 orang pekerja yang diketuai oleh Said sendiri. Di Singapura, 30 pekerja turut menyertai mogok tersebut.  Akibatnya pada hari itu, akhbar Utusan  Melayu tidak diterbitkan dan diterbitkan keesokkan harinya oleh mereka yang tidak menyertai mogok.  Akibat daripada mogok tersebut, Said Zahari telah diberi status Persona Non Grata oleh pihak kerajaan buat selama-lamanya.

Ketika Era Konfrotasi, Utusan Melayu terus menyeru kepada
semua rakyat agar tidak mudah terpengaruh
walaupun diasak oleh pihak Indonesia. Malah Ketua Pengarang Utusan
Melayu ketika itu, Melan Abdullah telah menubuhkan Front Bertindak Rakyat bagi
menangkis, bersatu tenaga dan menentang idea Sukarno mengenai Ganyang Malaysia
itu. Sentimen ini telah digunakan untuk menarik rakyat Malaysia supaya
menyokong kerajaan dan tidak mudah simpati kepada pihak Indonesia.

Pada 1967, satu peristiwa terjadi. Orang-orang Melayu yang selama ini mengagumi Utusan membakar surat khabar itu sebagai bantahan. Pada 3 Mac 1967, kira-kira 1,500 orang yang mengisytiharkan diri mereka sebagai pencinta-pencinta bahasa tiba-tiba menjadi tidak waras, seolah-olah hilang pertimbangan lalu membakar akhbar Utusan Melayu di luar bangunan Dewan Bahasa dan Pustaka (DBP) Kuala Lumpur. Bantahan ini diadakan untuk membantah tindakan kerajaan berkaitan dengan meluluskan Rang Undang-Undang di bawah Perkara 152 (soal Bahasa Melayu). Kemuncak insiden itu apabila sejumlah akhbar Utusan Melayu dibakar  sebagai tanda protes terhadap Utusan Melayu yang dianggap sebagai pengampu kerajaan dan pembodek.  Ternyata insiden itu amat dikesali oleh pihak kerajaan kerana mereka tidak menyangka orang-orang Melayu sanggup melakukan perbuatan yang tidak bermoral itu terhadap akhbar suara keramat mereka.

Menjelang 1980 hingga pertengahan 2000 Utusan Melayu menjadi terus progresif apabila berjaya menjadi penganjur Kejohanan Sepak Takraw Antarabangsa pada 1988. Kejohanan ini turut mendapat pengiktirafan badan-badan antarabangsa.  Pada 1989, Utusan Melayu menyambut ulang tahunnya yang ke 50 dengan mengadakan Mini Marathon Utusan. Marathon ini berjaya menarik lebih 11 ribu penyertaan  dan mecatatkan penyertaan marathon tertinggi di dalam negara pada ketika itu. Pada 1994, kedudukan saham Utusan Melayu merupakan antara yang tertinggi semasa penyenarainya pada tahun itu. Sepuluh tahun kemudian, akhbar Kosmo! diterbitkan bagi mereka yang lebih suka kepada santai dan ringan.

Menjelang 2010an, walaupun dunia mula dibanjiri dengan akhbar yang berbentuk tabloid, akhbar Utusan Melayu masih gah dan unggul sebagai Akhbar nombor 1 di Malaysia. 2018 mencatatkan sejarah hitam buat Utusan Melayu. Pasca tumbangnya UMNO yang merupakan pemegang saham Utusan, mereka terus mencatatkan kerugian demi kerugian. Pada Disember 2018, mereka terpaksa memberhentikan sejumlah pekerja mereka untuk menampung kos operasi mereka. Ogos 2019 memberikan satu tragedi hitam dan noktah buat Utusan Melayu. Pada tanggal 21 Ogos 2019, Utusan Malaysia akan menutup operasinya buat selama-lamanya. Akhbar ini mati pada ulang tahunnya ke 80.

Akhbar yang telah membawa suara dan pembela orang Melayu khususnya dan orang Malaysia khasnya akhirnya terkubur buat selama-lamanya. Selepas ini, tiadalah lagi coretan daripada Awang Selamat ataupun hiburan ringan daripada Senyum Kambing.

Selamat berehat Utusan Melayu. Terima Kasih atas segalanya.

Utusan Melayu 29 Mei 1939 – 21 Ogos 2019.

RUJUKAN:


Rakyat Iran Mahu Raja Iran Kembali Sebab Muak Dengan Ayatullah?

Walaupun kaya dengan sejarah, Iran masih lagi muda dalam pentas politik. Sistem kepimpinannya hari ini sangat baru, untuk dibandingkan dengan kuasa monarki silam yang telah memegang Iran selama 2,700 tahun.

Mohammed Reza Pahlavi menempa nama dalam lembaran sejarah sebagai maharaja terakhir dalam zaman monarki ini. Ruhollah Khomeini meninggalkan Iran sebagai warga buangan Pahlavi.

Namun beliau kembali, untuk menjadi penguasa dalam sebuah bidangkuasa kerajaan tidak pernah diasaskan sesiapa. Pada 3 Disember 1979, Iran telah meluluskan sebuah perlembagaan yang baru.

Perlembagaan ini tidak mengiktiraf jawatan maharaja. Kuasa seorang maharaja diberikan kepada Kuasa Kepimpinan Tertinggi, atau lebih dikenali sebagai Pemimpin Agung. Semua urusan negara adalah dibawah tanggungjawab Pemimpin Agung yang tiada had tempoh.

Selepas Khomeini meninggal dunia, jawatan ini diwarisi Ali Khamenei.

Namun Pemimpin Agung tidak perlu runsing memikirkan masalah rakyat. Kerana jawatan Presiden Iran telah diasaskan untuk mengetuai kerajaan, diundi empat tahun sekali. Hassan Rouhani sedang memimpin Iran hingga 18 Jun 2021.

Inilah sistem diamalkan Iran, yang sebenarnya tiada beza pun dengan konsep monarki. Kerana Pemimpin Agung masih lagi berkuasa seperti seorang raja.

Sahabat Yang Menjadi Mµsµh Ketat

Tiada siapa menjangka yang Empayar Iran akan jatuh sebegitu rupa. Sekitar 1970-an, pertumbuhan ekonominya sangat baik seolah-olah mampu mengecapi status negara maju dalam masa 20 tahun.

Ramai dalam kalangan anak bangsa yang belajar di luar negara telah kembali untuk membangunkan perniagaan. Malah Reza Pahlavi juga mempunyai hubungan akrab dengan Eropah.

Pada ketika Dunia Barat sangat sibuk dengan perkembangan melibatkan Gamal Abdel Nasser dan Anwar Sadat, mereka seolah-olah terlepas pandang tentang Tehran.

Pertumbuhan ekonomi tidak membawa sebarang makna, jika dibolot puak kayangan. Imbangan sosioekonomi merupakan kunci segalanya, kalau mahu kekal stabil. Akibat rakyat marhaen terlalu miskin, kerajaan Pahlavi pun jatuh.

Dan Iran mendapat sebuah kerajaan yang menentang pihak Barat.

Populariti Semakin Lemah

Tanggungjawab Hassan Rouhani sebagai Presiden Iran sangat terhad dalam bab antarabangsa. Kerana hal ehwal diplomasi tertakluk pada kata putus Ali Khamenei.

Dan Rouhani memastikan rakyat Iran tahu tentang kuasa mutlak Khamenei dalam dasar luar negara.

Semasa berkempen dalam Pilihan Raya 2017, Rouhani berterus terang yang Khamenei menolak sebarang normalisasi dengan Amerika Syarikat (Erdbrink, 2017). Jadi apabila Iran masuk campur dalam urusan Iraq dan Syria, rakyat pun marah terhadap Khamenei (dan Rouhani).

Iran sebenarnya tidak mahu kalah dalam pergel.utan dominasi pengaruh Timur Tengah (Sharafedin, 2018). Tetapi rakyat lagi pening kerana ekonomi dalam kegawatan.

Jadi pada 18 Disember 2017, mereka turun membantah. Kerajaan Iran menggerakkan 10,000+ anggota terdiri daripada polis dan ten.tera untuk menyuraikan mereka.

Hampir 5,000 orang ditang.kap pihak berkuasa, hanya kerana menyatakan curhat hati. Ini memang kali pertama Khamenei berdepan dengan arus rint.angan yang besar (Gast, et al., 2018).

Khamenei boleh menghela nafas lega kerana bantahan ini akhirnya bersurai pada 7 Januari 2018.

Namun beberapa bulan kemudian, orang ramai kembali berhimpun. Dan mereka membantah selama setahun, dengan desakan dan permintaan agar masalah rakyat diselesaikan. Hashem Khastar mewakili kelompok guru. Kesatuan kerja pula diketuai Esmail Bakshi.

Dua individu tidak berkuasa ini berani menentang kerajaan Khamenei. Dan desakan mereka bukanlah melampau pun: gaji setimpal dan persekitaran kerja selamat.

Khameini pula mendapati yang retorik lama sudah tidak laku. Dulu kalau ada yang tidak berpuas hati, mereka perlu petik nama Israel.

Tetapi sekarang, bantahan Iran membawa sepanduk dan slogan “Palestin Mam.pµs! Palestin Mam.pµs! Palestin Mam.pµs!” (Katz, 2018).

Dan Khamenei pula meminta supaya pihak kehakiman hµkµm “golongan yang menjejaskan jaminan ekonomi” (Deghanpisheh, 2018).

Sebenarnya ekonomi Iran tidak terjamin langsung. Kalau benar ada jaminan, takkan mungkin rakyat akan membuang masa turun padang.

Masalah ekonomi terus menghantui rakyat Iran, hingga 15 November 2019 apabila 200,000 berkumpul untuk menyatakan suara mereka terhadap Khamenei. Kali ini slogan mereka jauh lebih dah.syat:

“WAHAI SHAH IRAN! KEMBALILAH!” (Ensor, 2018).

“IRAN BIN.ASA TANPA SHAH!”

“ULAMA BERAM.BUS!”

“BUKAN UNTUK GAZA! BUKAN UNTUK LUBNAN! KAMI HANYA AKAN BERKOR.BAN DEMI IRAN!”

“MAM.PUS DIK.TATOR!”

“MAM.PUS REPUBLIK ISLAM!”

“WAHAI ANGGOTA TEN.TERA, KENAPA BUN.UH SAUDARA SEAGAMA!”

“SEMOGA ALLAH MERAHMATI REZA SHAH!”

“DUIT MINYAK SEMUANYA HANG.US DIBAZIRKAN UNTUK PALESTIN!”

“MEREKA NAIKKAN ISLAM… TAPI PIJAK RAKYAT!”

“PEMIMPIN AGUNG HIDUP MACAM TUHAN! KAMI RAKYAT SENGSARA MACAM PENGEMIS!”

“KAMI TIADA DUIT. MINYAK PUN TIADA! CELA.KALAH PALESTIN!”

“We have no money or fuel, to hell with Palestine.” Anti regime protests in Islamshahr, #Iran. pic.twitter.com/DS4PfThifs

— Alireza Nader علیرضا نادر (@AlirezaNader) November 16, 2019

“WAHAI PUTERA MAHKOTA, SELAMATKAN KAMI!”

“MAM.PUS KHAMENEI!”

Slogan-slogan ini menunjukkan dengan jelas populariti Khamenei dalam kalangan rakyat generasi sekarang (Sidman, 2019). Ironi benar. Kerana sejarah nampaknya semakin berulang.

RUJUKAN:

Deghanpisheh, B. (2018, Jun 27). After protests, Iran’s Khamenei demands (ditapiskan) for those who (ditapiskan) economy. Reuters.

Ensor, J. (2018, Januari 14). Why are Iranian protestors calling for the return of the Shah. Telegraph UK.

Erdbrink, T. (2017, Mei 11). At Rouhani Rally, Daring Slogans and Reminders of Iran’s Political (ditapiskan). The New York Times.

Gast, P., et al. (2018, Januari 3). Here’s why the Iran protests are significant. CNN.

Katz, E. (2018, Julai 13). Iranians Are Now Chanting ‘(ditapiskan To Palestine’. The Wall Street Journal.

Sharafedin, B. (2018, Januari 8). In jab at rivals, Rouhani says Iran protests about more than economy. Reuters.

Sidman, D. (2019, November 17). Mass protests (ditapiskan) throughout Iran, Central Bank (ditapiskan) down (Watch). Israel 365 News.